Duguang Lupa
DUGUANG LUPA Inilathala ng Kilometer 64 Poetry Collective, 2010 Ang karapatang-ari sa mga tula ay nananatili sa mga may-akda layout ni jordan santos
Mother holding ID photo of Noel "Bogs" Decena, 25 years old. Circulation Manager of Periodico Ini. Murdered on November 23, 2009.
BaLik-Tanaw sa Lupang DiniLig ng Dugo Magdadalawang buwan na mula nang maganap ang karumal- dumal na krimeng ngayo'y tinatawag na Ampatuan Massacre, na ibinunga ng kasakiman sa kapangyarihan ng iilang taong mata- gal nang naghahari at gusto'y sila na lang sa habang panahon ang maghari sa Maguindanao. Sinundan ang insidente ng pagdedeklara ng state of emergency at, kasunod niyon, batas militar sa Maguindanao. Ito'y upang ma- dakip daw nang madali ang mga Ampatuan at ang mga tagasuporta nila. Binawi na ang proklamasyon ng batas militar ngunit nananatili ang state of emergency sa Maguindanao. Patuloy ang mga pagdakip nang walang kautusan mula sa hukuman. Hindi natin alam kung talaga bang ang mga Ampatuan at ang mga tagasuporta nila lamang ang pinagdadadakip. Ang alam natin ay ito: kapag hindi binantayan nang masinsinan ang mga nangyayari't mangyayari pa kaugnay ng masaker, mala- mang sa malamang na isang araw ay masumpungan na lamang nat- ing nagtatatakbo sa laya ang mga utak sa likod ng karumal-dumal na krimeng ito at dinudurhan tayong lahat sa mukha. Tandaan nating malaki ang utang na loob ng rehimeng Arroyo sa mga Ampatuan. Tandaan ang pagkatalo ni FPJ noong 2004 sa isang lalawigan kung saan marami siyang tagahanga. Tandaan ang 12-0 na panalo ng Team Unity laban sa Genuine Opposition noong 2007 sa Maguindanao. Kailangan nga ang pagbabantay, at kaakibat ng pagbabantay ang pagsasalita kung kalian hinihingi ng mga pagkakataon. Kung hindi iimik sa mga sandal ng pinakamatinding paghamon o pagsubok sa ating mga pinaninindigan, walang saysay ang pagbabantay.
BaLik-Tanaw sa Lupang DiniLig ng Dugo At ito'y lalong totoo para sa mga alagad ng sining, ang mga tanod ng pambansang kamalayan at panlipunang budhi. Sa kanyang keynote speech noong Disyembre 6, 2009, sa tau- nang kumperensiya ng Philippine PEN, winika ng makatang si Ri- cardo de Ungria ang ganito: "The silence of art and literature in the wake of the Maguindanao massacre is crushingly telling. Our realities in this country far outstrip our wildest imaginings, forcing us to dig deeper into our personal griefs and solitudes. Which is probably not the right way to go. For where does that put, pray tell, the literature it produces that ought to confront such realities at the same time that it celebrates life? And what does it say of the artists' and writers' engagement with the realities of the time?" Masakit mang isipin, totoo sa kalakhan ang tinuran ni De Ungria. Aakalaing ang lahat ng manunulat ay biglang naputlan ng pluma at ang lahat ng pintor ay biglang naputlan ng pinsel, at ang lahat ng mangguguhit ay biglang naputlan ng lapis. Ngunit hindi. Narito, sa chapbook na pinamagatang Duguang Lupa, ang mga piyesa ng ilang artista't manunulat na nakatanto sa kahalagahan ng di-pananahimik sa mga ganitong panahon sa ating kasaysayan. ALExANDER MARTIN REMOLLINO Pangkalahatang Kalihim Kilometer 64 Poetry Collective Enero 17, 2010
UNTV's Jay Sonza (left, behind podium) and Daniel Razon (right) and NPC's Benny Antiporda (center) lead tribute for Daniel Tiamzon, also of UNTV and one of the journalists slain in the Ampatuan Massacre. Funeral cortege for slain UNTV crew member Daniel Tiamzon heads for the station's office along Edsa, Quezon City. Relatives and colleagues grieve as slain UNTV crew member Daniel Tiamzon's remains are laid to rest.
BreeDing impuniTy by ARBEEN ACUñA Vlad the Impaler. Bathory. Hitler. Mussolini. Arroyo. Mass murderers. Master monarchs of their territories and time periods, castigating resistance with assassinations, death sentences and mass executions. Now, a clash between appendages of a dwarven dictator induced deaths - as the aftermath fertilized Maguindanao soil with lives of those trapped between conflicting warlords. Both Ampatuans and Mangudadatus were Arroyo's collaborators that installed her into power, before waging war against each other, by running for office. Images of corpses butchered by tyrants, way back in prologues of history, are relived in pages of broadsheets and flashed on television screens. These photographs are not nostalgic pictures reminding us of bestial practices and senseless brutalities of the past. Neither are broadsheets special retrospective issues nor are television programs historical documentaries. The violence occurred in our epoch, when humankind is ideally civilized. The Ampatuan massacre - the darkest day for press freedom, as described by media groups - awarded the Philippines the reputation of being the worst place for journalists and the world record for killing the most number of journalists in one fell tragic swoop. About 30 of 64 dead bodies buried in shallow graves and violated in the manslaughter, were journalists. Some victims are potential witnesses. Just like police and military forces, had they sided with justice. Some victims are women - desecrated, mutilated sexually abused women, who were inviolable, according to an unwritten law among the clans. But thirst for political power breaks any culturally established agreements of the rido or blood feuds between kinship groups. This shift from familiar trends during election season is exceptional, because it triggered scrutiny towards human rights conditions. A wholesale onslaught seems like a prerequisite for us to remember
election-related barbarisms in particular, and political persecutions in general, despite the past numerous human rights violations. This shall serve, not just as evidence, but another reminder that democracy in this country is reserved for political allies of the powers- that-be. Not because of the immaturity of our political system, being a third world country bound to undergo such transition, as some so- called intellectuals might argue, but because this government, just like most governments of the world, is founded not in service of its constituents, but in service of wielders of state-instituted political power, i.e. bureaucrat capitalists and feudal lords. This arrogance of Ampatuans is probably due to the support they relish from fellow ruling dynasties such as the Aquinos, after the EDSA Revolution. And now, the Arroyos (Note the resemblance of an incident that happened exactly five years and a week ago at the Hacienda Luisita.) This faulty system bred the likes of the Ampatuans. The system that continues to breed warlordism. Desperation to retain power drove regimes and clans to commit crimes against the people. They eliminated competition, or whoever they whimsically categorize as menaces. Human rights watchdog Karapatan recorded 1,032 extrajudicial killings, 3,451 other human rights violations and 217 political detentions under the Arroyo government. Thus, we can differentiate the Arroyo regime and the Ampatuan clan. The former systematically murdered threats to its throne of power in various creative manners that are oftentimes legitimized by prejudiced laws. The latter massacred its political enemies in one monolithic blow - breaking unwritten laws despite the dishonour. However, both perpetrators are veiled by impunity. The point is, they kill. And they kill a lot. They are on a killing spree. And they are fond of it and are getting away with it. And they should be penalized by the same law they claim to abide by.
The usual firestarter of despicable crimes discussed herein are death threats. As Mangudadatus received public threats from Ampatuans prior to the massacre, UPLB constituents are harassed by black propaganda distributed by the amorphous Save the Youth Against Communism and Terrorism, which ironically terrorizes the students by mudslinging against legitimate students and student formations, and arguing in defense of OSA Director, Lt. Col. Gonzales. Through anonymity, SAY-ACT is seemingly cloaked in impunity, just like regimes and clans that kill. And kill a lot. But some pseudo- organization's anonymity does not bestow upon it immunity from condemnation. This group, claiming to be composed of former student leaders, should be held accountable, just like the military detachment near the blood-spattered slaughter area wherein vehicles were marked with the stench of the Ampatuans. It would be timely for us to offer moments of silence for the victims of political persecution. We, however, shall not end with silence. We shall condemn human rights violators in the strongest possible terms, and indemnify the victims. Unless we want to increase the body count, signal the Arroyo government that we tolerate vulgar mass murder and appreciate warlordism, more US troops and another martial rule. If these threats, cloaked in black propaganda, materialize into deaths, then the historical record on the 23rd of November might repeat itself nationwide, when the Arroyo government use the situation their ilk created to justify the need for emergency powers.
y b t x e T a ñ u c A n e e b r A s n o i t a r t s u l l I . n i d d u p a r a S a h s e y A y b
Mercy Palabrica, Tacurong City Employee. Slain aboard a Red Toyota Vios on November 23, 2009 with other civilians Eduardo and Cecil Lechonsito, Daryll De Los Reyes, and Wilhelm Palabrica.
Hatol sa Ating Katahimikan ni John Marc Acut ika-23 ng Nobyembre, dalawang libo't siyam paisa-isang bumulong muli mula sa libingan ng ating katahimikan ang mga Tausug ng Jabidah nung ika-18 ng Marso taong 1968 ang labintatlong nag-ingay sa Mediola noong ika-22 ng Enero ng Nobyembre 1987 ang pitong magsasaka kasama ang dalawang musmos sa Hacienda Luisita nung ika-16 ng Nobyembre taong 2004 mga lalake, babae, matanda, bata, Kristiyano, Muslim,
mga mamamayan, lahat Pilipino mga kaluluwang naglakas-loob mag-ingay sa pag-asang ang sigaw mula sa 57 na pinatay sa Maguindanao ang siyang babasa sa kanilang hatol (May Sala!) sa atin at sa ating katahimikang naglibing sa kanila at papatay ng marami pang iba.
Pagkakataon ng Pagpapakatao ni Maryjane Alejo Pagkakataon ng pagpapakatao ang pagyakap sa kawangis na sinawimpalad at pagpalis sa mga sapot ng bagabag na bumabalot sa mga pusong naghihingalo: Libu-libong katawang kasiping ang gutom Libu-libong lalamunang lumalagok ng tubig-lason Libu-libong sikmurang walang patid sa pamimilipit Libu-libong bibig na langaw na ang humahalik Libu-libong kamay na nagkakalkal ng pantawid-buhay Libu-libong mukhang binubura ng panahon at karahasan... Kapwa man naghihimutok ang mga dibdib na hila ng hilahil, ang liyab ng kanilang ginipit na pag-ibig ay walang kasing igting,walang kasing giting. Pagkakataon ng pagpapakatao ang pagyakap sa kawangis na sinawimpalad at pagpapabagsak sa naghaharing nagpapalawak ng agwat.
What Breeds and Slays Monsters by Maryjane Alejo What breeds monsters? Men whose wives and children Are but part and parcel of their kingdom, Women whose selves are but shadows Of their husbands and children, Children whose future is lost In the shadows of the present. When growth is but expansion of might And might is but force without strength, When strength is but pleasure without labor And labor is but pain without love, When love is but a unity without identity And identity is but a name without a face, When faces are but nameless mutilated corpses And corpses are garbed with law and order, When order is but a straight line of corpses And corpses are but trophies of monsters, When monsters are but leaders of nations And nations are led by monsters... Then what slays monsters? Men and women and children Who shed sweat and blood for their homeland, Women and men whose courage is bright light That guides children away from shadows of death, Children who take into their hands today The building of their future. 7 December 2009.
Ang Nagbubunga at Makapupuksa ng mga Halimaw ni Maryjane Alejo Ano ang nagbubunga ng mga halimaw? Kalalakihang ang turing sa mga babae't anak Ay bahagi lamang ng kanilang kaharian, Kababaihang ang mga sarili'y nagtatago sa anino Ng kanilang mga asawa't anak, Mga anak na ang kinabukasa'y naglalaho Sa anino ng kasalukuyan. Kapag ang pag-unlad ay paglawak lamang ng kapangyarihan At ang kapangyarihan ay pwersa lamang na walang lakas, Kapag ang lakas ay kaluguran lamang na walang paggawa At ang paggawa ay pagpapakasakit na walang pag-ibig, Kapag ang pag-ibig ay pagkakaisang walang pagkakakilanlan At ang pagkakakilanlan ay pangalan lamang na walang mukha, Kapag ang mga mukha ay di-kilalang mga bangkay At ang mga bangkay ay dinadamitan ng batas at kaayusan, Kapag ang kaayusan ay isang diretsong linya ng mga bangkay At ang mga bangkay ay tropeo lamang ng mga halimaw, Kapag mga halimaw ang siyang mga pinuno ng bayan At ang bayan ay pinamumunuan ng mga halimaw... Ano ngayon ang makapupuksa ng mga halimaw? Kalalakihan, kababaihan at mga anak Na nagbubuhos ng pawis at dugo para sa lupang tinubuan, Kababaihan at kalalakikang ang tapang ay liwanag Na gumagabay sa mga anak papalayo sa anino ng kamatayan, Mga anak na inilalagay ngayon sa kanilang mga kamay Ang paglikha ng kanilang kinabukasan. 8 Disyembre 2009.
Ang Paghahanap sa Kalinaw ni Kislap Alitaptap (para sa lahat ng biktima ng Ampatuan Massacre) 28 Nobyembre 2009 Maguindanao, O Maguindanao! Ang halimaw sa'yong katawan Ay nag-aanak ng karahasan. Pinapaslang nito ang buhay sa'yong kapaligiran, Nilulunod nito ng dugo ang mga katihan. Maguindanao, O Maguindanao! Gamitin mo ang talim ng 'yong balaraw Upang gapiin ang umaalipin sa'yong halimaw. Gamitin mo ang kinang nitong taglay Upang patahanin ang palahaw sa'yong mga palayan. Maguindanao, O Maguindanao! 'Wag mong hayaang tuluyang mangibabaw Ang bantayog ng itim na buwan. Maguindanao, O Maguindanao! Muli mong hanapin ang 'yong kalinaw.
1959 ni Kislap Alitaptap 05 Disyembre 2009 Hindi pa nakalalayo ang umaga sa paliligo Nang sa kanya'y bumuhos ang balitang kumukulo. Mula pa sa tungkong labi ng pasistang pangulo, "Igawad na sa Maguindanao ang kamay ng Martial Law." Una nang inihain ang Writ of Amparo Sa mga Ampatuan na kanyang kaalyado. Writ of Habeas Corpus, ay isinilid din sa sako. Mas malala pa ito sa rimarim ng 1972. Ngunit katotohana'y 'di mabubura sa paligo Ang deklarasyong ito ay matagal ng niluluto. Ang pangulo nating ito ang pinuno ng warlordismo. Iligtas ang kaalyado't manatili sa pwesto. Ito ang layon ng Martial Law. 'Di na nagbanlaw ang umagang naliligo; Araw ay hinarap, Tigmak ng ngalit ang noo! Sukbit ang tapang tumungo sa monumento. Katarungan, Kapayapaan! Tutulan ang Martial Law! 21 Disyembre 2009
Photo by Sinta Isaac
Sahid ni Louise Vincent B. Amante I. Sa araw na ito, isisilang ang aming pag-asa. Pinili naming tahakin ang daang tutungo sa hatid na liwanag ng demokrasya. Kapangyarihan ng mamamayan ang magpapasya. Kaya sa araw na ito, pinili naming lakbayin ang daang hatid ay isang pangako ng kariwasaan dito sa isang bahagi ng Lupang Pangako. Batid naming bako-bako ang landas patungo sa kaliwanagan. Subalit, pinakamainam ang sumuong at magpatuloy upang makilatis ang lahat ng hadlang at sagabal sa daanan. Pangarap naming magwakas ang paghahari-harian ng Shaitan sa aming bayan. At sa pangarap na ito, matatag kaming bumabagtas sa landas na itong tumutunton sa mithing paraluman.
II. Aba, aya, sayang bapa! Lampas sa bilang ng mga daliri ang humarang sa aming kampon ng Shaitan. Kaliluhan ang sa kanila'y bumubuhay Kasamaan ang sa kanila'y gumagabay. Hindi na yata namin mararating ang mithing pangako ng demokrasya. Sa bayang ito'y batas ang bala at pera. Aba, aya, sayang bapa! Pinababa kaming lahat: bata, matanda, babae, lalaki, abogado, dyarista, brodkaster. At sa harap namin: Ang Shaitan. Tangan niya ang sandata ng kanyang paghahari-harian.
O taksil na pita sa yama't mataas! Wala siyang awa. Siya ang Shaitan. Humalakhak siya Habang isa-isa kaming pinapaslang ng kanyang mga kampon. Wala na kaming hininga'y niratrat pa rin niya kami ng kanyang kasiyahan. Wala siyang awa. Siya ang Shaitan. Aba, aya, sayang bapa! Sa bayang ito'y batas ang bala at pera. III. O Bathala, Panginoong Al'lah! Puso mo'y nahambal ng aming panaghoy. Sinong di makatatarok ng aming hinagpis habang pinapaslang ng Shaitan? O Bathala, Panginoong Al'lah! Dinggin mo'ng aming sari-saring daing. Bagaman sinipsip ng lupa ang aming mga dugo, matingkad ang aming hangad na katarungan.
O Bathala, Panginoong Al'lah! Sa araw ng paghuhukom, Hayaan kaming mga ibinuwal ng Shaitan ang unang magpataw ng parusa. 29 Disyembre 2009 Sahid - sa Islam, martir Shaitan - ditto, Satanas ilang linya ng tula ay hinango sa Mahal na Pasion ni Fray Aquino de Belen, Florante at Laura ni Balagtas, at "Sagot nang España..." ni Plaridel.
Lupang Hinirang ni Angelo Ancheta Sumabog, kumalat, nagpira pira-piraso Gunita, pangarap, prinsipyo Ibinaon sa lupa ng paglimot Subalit may tainga ang lupa At lumipad ang balita Ng kasakimang lutang na lutang Pilit ibinabalot ng kinang Bulaklaking salita, mapormang alindog Makapal pa sa semento, makunat na goma Huwag kaligtaan Himig ng pinagmulan Taglay mong kapangyarihan Hiram sa lupang dinuguan 27 Disyembre 2009
(Sa Wakas) ni Mark Angeles Niya den ba, nakoma tanu sa maya a kinaparasan. Bagedsa ako saguna ngan e madtalo nu mga bamedsulat sabap sa niya nanggula, gelay niyan bun e niya ba sa taginep nilan. Nginan ka mana naman a terik e langun na ibesulat nu? Sa saguna a nisisita su kalimu nu apeg kabelyu nu mga tidto a nanggula. Niya kami, sekami a mga inimatayan, a mimbangon siya bun sa lupa na pinbatan sa lekami, sa dalapa a niya bu mapulo sa mga Ampatuan na da malat su nanam nilan a imatayan kami na da kami makato. Magaga nu ba imbalingan su umul nami sa mga tudtulan nu a nan? Magaga nu ba idsingil e agan a umul mami? *** Sa wakas, dumating tayo sa ganitong wakas. Nagtatanong kayo ngayon kung ano ang tula. Kayong mga nagsusulat tungkol sa mga nakikita ninyo sa paligid, tungkol sa inyong mga panaginip. Bakit parang tuyong lalamunan ang dila ng inyong panulat? Kung kailan kailangan ang inyong pandamdam. Kung kailan kailangang ilabas ninyo ang katotohanan. Narito kami ngayong mga bangkay na umahon mula sa tinabunang lupa, sa lugar na pinaghaharian ng mga Ampatuan. Walang awa kaming sinalakay. Walang kaluluwa kaming pinatay. Kaya ba ninyo kaming buhayin sa inyong salaysay? Kaya ba ninyong awitin ang aming saysay? Ang unang talata ay salin sa wikang Maguindanaon ng tula
Hudas Not Pay by Mark Angeles Today, I am listening to a song about vanishing photographs like color of eyes that fade with time. I love listening for words, above all, for the tragedy (that is) this world in this lifetime. The contradiction is not that we draw a circle of protection to save us from harm but to shut ourselves in - to blockade.Denial is always the first step. Aren't we good at being escape artists? (even from the beginning: we gravitated towards the luminosity at the fringe of our mother's vagina; we floated away from her fortification) Then there's anger. How we manage to contain our blood, boiling, this pool of poison that invigorates us. The contradiction is not that we have the tendency to leak but how enormous is the seepage in somebody else's space. There is an accepted carte blanche to kill. How it is attractive to come to the point of being sympathetic apropos invasion owing much to bravery. To kill is to eat is to survive. Nietzsche once ran towards a carriage horse, crying, begging for forgiveness because the beast was an automaton and the horse neighed. I love listening to people whining about the weather, about being slaves at the later hour of our century. The contradiction is not that we are moving forward - scythe on each hand; hacking the tall grass - but how we walk towards the trail. Some of us ache to look back without the notion to cogitate: the kiss of death: Hudas not pay? ang pagpatay ni maria baleriz
maaaring isa ka sa limampu't pito kaya kung wala kang gagawin kundi ang maupo at magpaganda mag ubos ng oras at maging abala sa mga bagay na di naman talaga mahalaga atupagin ang pag-aaral ng hindi nakikiisa sa mga nagaganap sa kapwa mo't bansa magpayaman at magpayaman at magpayaman ng hindi tumutulong sa mga nangangailangan kahit kaisa ka ng marami sa bawat pag-alma negosyo pa din ang aatupagin at sa mga isyu: deadma magpakalasing sa mga sosyal na bar maglakwatsa at maglaro ng dota magpaskil ng mga kaartihan sa facebook at twitter o kaya magyabang na may bago kang lover di na nakakagulat kung ikaw naman ang maging laman ng krimeng kahindik hindik na nilikha din ng kawalang pakialam sa sandaling iyon tignan natin kung hindi ka magpanik at pagsisihan mo ang iyong pagiging manhid sa panawagang paglaban ng karamihan: katarungan at kalayaan!
Dapat Bang Lagi Na Lamang Naming Sabihing Ay!? ni Noel Sales Barcelona 1. Umagos ang dugo Para bagang baha At agad na sinipsip ng lupa Ang tumagas na likido ng buhay. Inaamalang maitatanggi Ang kabuhungan - Inilibing kayo at maging ang inyong mga sasakyan Sa hukay na dalawang araw na palang nakahanda (Tinalo pa ni Andal Ampatuan Jr. si Kamatayan Ang karit na hawak niya Sa isang wasiwas - utas ang mahigit 50 buhay Kasama ang sanggol sa sinapupunan) Ay! Anong saklap naman ang sinapit ninyo! Hindi maiwasang maluha, manlumo, magngalit Ang nakapanood, nakakita, nakasaksi sa inyo Habang kayo'y iniaahon: sabog ang bungo, ulwa ang bituka... Ay! Ibang uring halimaw ang sumalabusab sa inyo Walang habag, walang puso Walang kaluluwa, walang apdo Sino bagang tao ang makagagawa ng karumaldumal na ito? 2. Ay! Mananatili na lamang bagang panaghoy Ang paghingi ng katarungan para sa inyo, Kayong nagsiibig sa isang mapayapa At demokratikong lipunan para sa Maguindanao? Ay! Mananatili na lamang bang paghihinagpis Ang bawat saling ng inyong mga ala-ala Kayong sinawi dahil sa pagkagahaman Ng isang baliw at hayok sa kapangyarihan?
Ay! Wala na bang katapusan ang pag-ay! Habang ginugunita namin ang pagkatay sa inyo Nilang mga halimaw na nagsatao't May ugnay diumano sa bakunawa sa Malakanyang? Ay! Dapat bang sa inyo iukol Ang paghimig ng ponebre't Ave Maria Para sa ikapapayapa ng inyong kaluluwa At ikatatahimik na rin ng iba pang may gayunding kapalaran tulad sa inyo? 3. Dapat nga bang walang katapusan ang aming paggibik Ang pagbuntung-hininga't pagsabi ng Ay! Sa tuwing dadaluyong sa gunita Ang ala-ala ng inyong pagkamatay, mga kasama? Dapat bagang pagsigaw lamang sa lansangan At pagamuki sa mga panginoon Ang aming dapat gawin upang Matubos ang dugong tumigis sa lupang pinagkataya't pinaglibingan? Dapat bagang ipagsapalaran na lamang namin Sa mga hukom at mga mahistrado Ang pagsingil sa kabayaran sa inutang na dugo sa inyo At sa ilan pang pinatay dahil sa prinsipyo? O dapat bagang mayroon kaming gawing hakbang Laluna kaming mulat at mayroong sikdo Ng pulso ni Bonifacio sa aming mga ugat At mismong Bayan na ang maghatid sa inyo ng katarungan? Lungsod ng Antipolo, Rizal 23 Disyembre 2009
Massacre by Trevor Batten What poetry is there in evil deeds That destroy our basic daily needs? What words can ever serve To heal the ruptured nerve? Wherever is the fun When life is ended by the gun? Whatever is the joy When human life becomes a toy? What then the social skill That protects us from the overkill?
Maguindanao ni Diana Galaura Cabote Ay, ang napakapayapang lupa, Kung ang angkan ng Ampatuan ay wala. Halimaw sa Katanghalian ni Jef Carnay Pinunit ang mukha ng mga magagandang babae Winasak ang bunganga ng makata Pinutol ang kamay na panulat At may ilang birheng ginahasa. Binusalan ng lupa ang bibig Sa sintido binaon ang tingga Tinagpas ang suso ng nanay Mga anak na pinatiran ng luha. Ginilitan ng leeg ang mga asawa Pinasadahan ng bakal ang mga sikmura Hinulog sa kumunoy na tuyot Inilibing ang mga kwentista Halimaw ang pumunit Halimaw ang nagwasak Halimaw ang pumutol at gumahasa Halimaw ang nag busal Halimaw ang nag baon Halimaw ang tumagpas at nag patid Halimaw ang gumilit Halimaw nagpasada Halimaw ang naghulog at nag libing sa mga kwentista. Follow Me on Twitter ni Rustum Casia
Akalain mong nagawa mo pang gawing status message kung gaano ka kalasing, kawasak, ka-wasted at kung gaano karami ang isinuka mo kagabi. Akalain mong nag-abala ka pang magsasagot ng online quizes kung gaano kataas ang iyong IQ, kung gaano ka katalino, kung gaano mo kakilala si ganito at kung sinong philosopher ang katumbas mo. Akalain mong kung anu-anong link ang sini-share mo. Akalain mong napaka-walang kwenta ng pino-post mo araw araw habang hikaw na huling suot na lang ang nagpapakilala sa kabaro mong binura ng bala ang mukha sa Maguindanao Massacre. At ngayon, may gana ka pang magmalaking follow me on twitter. Akalain mo.
Photo by Sinta Isaac
Hindi Kayo mga Pangalan Lamang ni Maureen Gaddi dela Cruz Hindi kayo mga pangalan lamang o mga numerong itinatala sa pisara naming mga naghihintay, nangangamba sa bawat pag-alingawngaw ng putok at pagtama ng bala, sa bawat pagtangis ng naghihinagpis na anak o asawa. Kayo ay mga ngiti na hindi na muling masisilayan, mga yakap na hindi madama ng kaibiga't kaanak, mga tinig ng pakikibaka't tagumpay na nilunod ng nakagigimbal na katahimikan. Kayo ay buhay na ibinuwis sa kamay ng mga sakim at mapaniil, dugong idinilig sa lupaing uhaw sa katarungan. Kayo ang pag-asang binawi ngunit muling paaalabin naming nakikiisa't nakikiramay, ang gunitang hindi mabubura sa isipan naming hindi lamang mangungulila at mag-aabang sa balita, hindi lamang magbibilang ng mga bakas at bangkay kundi kikilos, magpapatuloy: kayong mga hindi nagpadaig, hindi bumitiw sa laban ang siyang kaluluwa at himig ng ipinagtatanggol na kalayaan. San Pedro, Laguna 10 Mayo 2008
You Are Not Mere Names by Maureen Gaddi dela Cruz You are not mere names nor numbers, tally marks on a board as we wait in fear for each round of shots, as we guess the trajectory of the next bullet and listen to each fresh wail of grief. You are the smiles that will no longer greet us, the long-missed embraces, the courageous, triumphant voices lulled to grim silence. You are the lives cut short by the oppressor's greed, the blood sprinkled on this land that thirsts for justice. You are the hope once wrested from us that we seek to rekindle - we who mourn and remember shall unite in your struggle. You are the memory that can never be erased. We shall not sit still awaiting the news, we shall not keep counting the traces and the corpses: we shall continue your fight. For you who refused to yield, who never cowered in fear, are the soul, the rhythm, of our hard-won freedom. San Pedro, Laguna 10 May 2008
Mesias de-Pisi ni Francis Murillo Emralino (Ang M.V.) (salin ng naunang tulang pinamagatang "Marionette Messiahs" ukol sa masaker na nangyari sa Maguindanao, Diciembre a-trece, dos mil nueve) Heto! Parating na ang parada ng mga dragon Paseryo-seryoso, sa harap ng kamera akala mo totoo; Pabala-balabal, mala-diplomatikong mga tono, Pero walang makamundong taguan ang mangyayari Sa kasaysayan (sa krimen) na inyong sinulat (na inyong ipininta). Para lang manatili ang palabas doon sa timog Ng kapangyarihan gamit ang armadong mananayaw --- Politico-mananayaw; Mga dragon sa timog sa daan ay nagpahanga Ginamit ang isang convoy na may sariling pangitain, sariling nasa; Pagpalag ay sinuspinde ng dulo ng baril, nanakmal gamit kanilang mga pangil Upang ang laban gawing malaya sa katunggali, Walang totoong botong magpapakagiting. Sa isang araw lamang --- Mga bala, ganid, pita ng laman ang umangkin: Sa hininga ng limampu at higit! palamuti sa dagliang libingan Sa maburol na lugar doon itinago, disenyo ng mga sundalo ng Hades Mga binayaran para isantabi ang takot, magbulag-bulagan Sa pagkukubli, pagkakalat ng mga tulalang mga mukha; Ang landas nitong sana'y mga umaasa sa magandang eleksyon, Lunod na sa manuyo-nuyong dugo at nagamit na basyo; Ngunit - Kelan pa nagawang patagalin ng mga dragon, Ang kathang-isip ng kanilang galing?
Ngayon, Parada nitong mga mananakmal ay papunta nang altar, Pinaganda ng mga binasbasang mga rehas: Ng bakal; malamig; walang para sa diyos Inilawan, gawa sa mga bloke ng semento - ang kulungan, Naghihintay ng litis: gaano katagal? walang nakakaalam; 'Pagkat kanila ang (katimugang) kaharian, ang Masaker ginawang laro At ang mga kaibigan sa Partido baka ibaluktot, ang hustiyang dapat idulot. Balita'y dapat ipakalat, nitong (buhol-buhol) na mga koneksyon Ng pulitika, kapangyarihan at (pagmanipula) sa eleksyon; Sa kanilang mumunting (at tila sariling) mundo kumukubli Mga nabusalang kwento ng mga krimen ng mga ganid, Pribadong hukbo para sa proteksyon at pagpuksa sa kaaway? Mala-palasyong mga bahay para sa tao, pangalawa sa pinakamahirap sa pulo? Ang kanilang paghahari-harian ay guguho Sa harap ng kasinungalingan at kanilang mga krimen-dibuho! Dahil dito, (katimugang) kagahamanan ay nagpapatuloy --- Ang Masaker ngayon ang siya nang huling abuloy. Dahil paano ipagpapatuloy nitong mga napatay ang pagpanalo sa hustisya? Kung mula sa kanilang himlayang ginawa ng backhoe Tanging tangis ang tumatagas sa hangin? Tayo! Ang humihinga, ang magiging bantay ng mga testimonya, Dahil itong mga kaaway may kakayahang nakawin ito, At wasakin, ibaluktot ang isorya. Ang kathang-isip, ang dinastiya, ang mekanismo ng Clan, Ngayo'y may lamat na dahil sa kanilang malakihang pagpatay. Ito ang Kapalaran, ika nga Pero sa kalahatan, ang pagsasara ng palabas --- Sa simula pa'y isang huwad, laro ng mga de-pising mga karakter.
Sa mga naiwan nabibilang ang huling palakpak (Kung hindi man ang hindi na pag-ulit sa palabas, nitong mga armadong mga mandaraya.) Itong mga laruang papet sa pulitika'y Lahat mula sa laro ng mga pising kumakampay, Pareho, para sa Palasyo At sa mga taga mala-palasyong tahanan sa timog Ang mga pising ito'y kanya-kanya nang pagbubuhol-buhol... Dating gamit upang ipabatid Ang kanilang pagkakaroon ng basbas - marka umano ng mga tagapagligtas; Ngayon huli na sila sa bitag-hustiya, Itong mga dragon, mga insekto lang pala. Ang paggiba ay nagpapatuloy Dito sa mga de-pising mga diyos-diyosan, Putul-putulin at sunugin, kahit hindi na ilibing; Hayag sa mundo: Ipabatid sa impyerno na isinusuka ng lupa ang laman ng mga huwad na diyos; Ang mga papet hindi makakapang-ibabaw Sa mamayang binigyang kalayaan sa ilalim ng araw.
To Death Squads, So They May Not Forget by Dennis Espada God's faithful people are dragged off and killed and no one even cares. Evil sweeps them away, but in death they find peace for obeying God. - Isaiah 57: 1-2 You appear to do the devil's mission: to snatch more lost souls away from the light. The state vampires suck dry earthly bodies, scaring me with nightmares of what it's like to be chased, caught, and devoured alive. So, how much do they owe you to banish me six feet under? Is it enough to pay your bills, fly away to Boracay or stroll around the mall for a shopping spree, leaving behind indelible bloodstains? Ah, greed! You build a house of locks and keys, of broken glasses on top of high walls, of more of the same hell. Please expedite the lessons of sowing and reaping, much like a cosmic gravitational pull. For the longer we wait to begin, the less likely we are to find truth about the afterlives of altruist martyrs. 27 April 2008
Getaway Car ni Dennis Espada May karatulang: "Abducted activists on board" sa tinted na salamin ng kotseng may plate number 1. Tatakpan iyon ng mga nakangiting billboard sa Edsa ng may-ari ng kotseng may plate number 1. Di kelangang may x-ray vision para makita ang mga nakagapos sa kotseng may plate number 1. Pagkat ating pinagpagura't pinagpuyatan ay laging dinudukot ng kotseng may plate number 1. Sinasagasaan ang sumaksi sa kalaswaang nagaganap sa loob ng kotseng may plate number 1.
Binabasag ang mga ilaw sa mahabang dilim tuwing malilingat sa kotseng may plate number 1. Nabanggit sana iyon ng adik mong textmate. Lahat tayo'y yayariin ng kotseng may plate number 1. Ngunit baya'y suklam sa taksil na kaskasero, titiyaking mababalaho ang kotseng may plate number 1. Sta. Rosa, Laguna Abril 2004
Asong Ulol ni Danny Fabella Mga sibilya't inosente Sabay-sabay na inatake Sa naghuhumiyaw na liwanag Walang-awang pinagpapaslang Ng mga asong ulol, asong ulol, asong ulol ng palasyo Asong ulol, asong ulol, asong ulol ng palasyo Ngunit sino ang tumutugis At sino ang siyang dadakip Sino ang siyang mag-uutos At sino ang masusunod? Mga asong ulol, asong ulol, asong ulol ng palasyo Asong ulol, asong ulol, asong ulol ng palasyo KORUS: Sila ang sinasabi, sila ang itinuturo Ng maraming nakasaksi Silang pinalaki sa kalinga ng Reyna Sila ang mga salarin, nakawala, nakawalan,nakawala! Mabagsik na bantay ng trono Malupit na magnanakaw ng boto Upang muling manatili Ang amo nila sa paghahari Mga asong ulol, asong ulol, asong ulol ng palasyo Asong ulol, asong ulol, asong ulol ng palasyo! Saklot ng takot ang paligid Mga aso'y umaaligid Unipormado't mata'y nanlilisik Sa mga tao sila'y mababangis Mga asong ulol, asong ulol, asong ulol ng palasyo Asong ulol, asong ulol ng palasyo
Ulitin ang KORUS Mga asong ulol, asong ulol ng palasyo... nakawala!! Sa Palengke ng mga Gahaman ni Rom Factolerin Sa palengke ng mga gahaman Tatlo-singko na lang ang buhay ng tao At kung minamalas ka minsan, tatawaran ka pa. Walang kuwenta kahit abogado ka man o mamamahayag pa, Lalo na kung karaniwang tao ka pa. Tatlo-singko na lamang ang buhay ng mga Pilipino, Mas mura kaysa sa kending inilalako sa kanto Sa mga hiningang nakabitin sa dulo Ng kalabit at nguso ng mga palalo, Higit pa sa wisyo ng mga panginoong Makati ang daliri sa gatilyo. Tatlo-singko na lamang ang buhay ng tao Kaya't sa limampu't-pitong buhay na pinakyaw Ibinenta at walang-awang kinatay Ng mga burukratang mapagtungayaw Sa mata ng buong bayang naghuhumiyaw Katarungan at kalayaan Laban sa mapang-aping lipunan. Tatlo-singko na lamang ang buhay ng mga Pilipino, At ang panawagan sa mundo Halina't magsilbi kayo Pakyawin ninyo habang sariwa pa Ang mga lamang nagkalat sa lupa Mga dugong nakakulapol sa mukha Ng bayang sagad-sagad sa dusa at luha.
Pagkat... Darating din ang araw Na ang mga baryang ito ay maiipon, Mga baryang tinumbasan ng buhay Na siyang magsisilbing suhay Mga baryang tutunawin sa init ng luha at galit Ng pinaghalong dugo at pawis. Huhubugin mula sa pinagmulang lupa at luha Ng mga naulila Dito isisilang ang isang uri ng bala Balang sasalubong sa sumisibol na umaga. Isa-isang ipuputok ang mga baril Na naglalaman ng mga balang ito Duduro sa sentido ng mga mapang-abuso At dudurog sa kanilang maiitim na puso Ibububo nito ang dugo ng mga palalo Bilang kabayaran sa kanilang kabuhungan.
Hinggil sa Ampatuan, Maguindanao Massacre ni Richard R. Gappi Ipapasok pa lamang sa U.P. Diksyonaryong Filipino ang hinahanap na salita, pang-uri pandiwa pagturing at pangalan sa ating nasaksihan. Isang nakangangang dila ng manananggal ang lumubid sa 60 leeg sa mababaw na hukay. Hindi ito kilala ng mapa ng ating katinuan at katawan. Ngunit ito ang pina-kurot sa kurot sa pinaka-kurot ng kalingkingan: at ito ang pinakamarahas; pinaka-walang habas! bilang tao, bilang pulitiko, bilang mamamahayag, bilang nag-iinheyl at nag-eeksheyl. Ibig sabihin: ito ay karanasan na hiwalay sa ating kasaysayan at katawan: tulad ng dilang nakalawit sa pinaslang nating kapatid na mamamahayag.
Ngunit tulad ng manananggal, (sa gitna ng katanghaliang tapat sa pusod ng palayan ng Ampatuan, Maguindano) muli siyang nagbabalik, muli silang magbabalik! Nagmamadali tulad ng alas-doseng sandalya ng gitnang umaga-tanghaling tapat. Hihigupin ang buntis ng kawalang hustiya at ang pulang-magkaparehang pisngi ng demokrasya. Ipagpaumahin mo, o intindihin nyo kami, mahal naming bayan, at mga kababayan: kami ang nagsakatawang tao't isinilang na muli; kami ang aswang mula sa burol ng Ampatuan, Maguindanao. Angono, Rizal, Pilipinas 7:08 pm 30 Nobyembre 2009
Photo by Sinta Isaac
Hinggil sa Ampatuan Masaker at Pagtakbo ni GMA ni Richard R. Gappi Magkakambal ang masaker sa Ampatuan, Maguindanao at ang pagtakbo ni GMA sa Pampanga bilang kongresman. Iniluwal sila mula sa matris ng bala, pulbura at titis. Ang apelyido nila'y isinulat sa utang na dugo at di-mabilang na bungo ng mga mamamahayag at aktibistang binusalan nila ng punglo. Ang inunan nila ay basag na katinuan at hibla ng mga institusyong gumuguho at nagsasa-Armaggedon. Ninanakawan tayo ng pang-uri at katinuan ng mga nangyayari ngayon sa ating bayan na maniobra ng mga umano'y lider ng ating bayan. Paano natin sisinuhin ang ating anino sa lilim ng bilog na buwan? Saan tayo maghahanap ng pulot-pukyutan? Mungkahi ko: pakinggan lang natin ang bulong ng ating ubod at doon natin maririnig ang buod sa bugtong na nakalambong sa ating stwasyon at panahon.
Mula doon, pirasong diklap ito sa gitna ng kadiliman: isang matang-apoy ng nanganganak na bubuyog. Ito ang wala sa likod ng mga nagmasaker sa Ampatuan at sa pagtakbo ni GMA bilang kongresman. Angono, Rizal, Pilipinas 2:12pm 2 Disyembre 2009
Ang Pagpuri sa Bagong Lilok ni Satanas* ni Jonathan Vergara Geronimo Minsan pang maglilok si Satanas ng iskultura, na kawangis ng kanyang malagim na anyo; sing itim ng kanyang mga balakin; na layong itindig sa madilim na espasyo. Nagsimula ang kanyang pag-ukit, paglikha: Naghumindik ang kanyang sungay, isang inosente ang sumabog ang bahay-karunungan. Nagliyab ng husto ang apoy na kahubdan, napunit na puri't nagkalat na tinilad-tilad na laman. Ilang ulit na humagupit ang sutil niyang buntot, nagdiwang na mga bala ang ibinurdang putok. At itinaas sa langit ang makapangyarihang panusok: Walang kibot, ni tibok ang gabing tikom sa takot? Itinanghal ang obra, kinabukasan sa madla: Putok na bungo. Mga matang saksi'y tinusok. Kapirasong balota ang sa bibig ay nakasuksok. Nakagapos na mga braso't kamao. Laylay na balikat at bugbog na mga tuhod. Nakatapak ang mga paa sa timbangang tanso. Habang idinuduyan ng malamig na hangin, ang inalimurang puting saplot.
Saka nagpalakpakan at pumuri ang mga maestro sa palasyo, sa bagong lilok ng kanilang tagasunod at sundo. Taglay ang ipinaskil na ngalan at titulo: INANG KATARUNGAN. (Kung ganito ng ganito, sinong handang sumaklolo't kumibo?) KAYA HINTAYIN NINYO ANG AMING NAGKAKAISANG SILAKBO!!! ALAY sa mga biktima ng pampulitikang pamamaslang at masaker sa Maguindanao SUMPA sa pamahalaang pumapatay!
Para sa Bangkay na Hubad sa Ngalan ni John Carlo S. Gloria May seremonya't paggunita, bang maiuukol sa naging hantungan mo? Tinaboy ka sa halip na lumisang kusa. Kinamkam ka ng nagbalatkayong dilim. Binakasan ng pagsuko't pugtong pag-aaklas. Tinagpas ang pakpak ng paruparong nakikipag-ulayaw pa sa tamis ng bawat bulaklak sa parang. Nagbigay-hudyat sa hatol ang mga kampon ng demonyo sa 'yong sinapit. Umulan ng kometa sa langit. Naringgan ng atungal ang nagbabagang mga alitaptap. Sa isang iglap, ang pakikibaka ng ingay sa katahimikan ay nagapi - nagupo. Nabahiran ng pula ang lupa. Tumagas, naglawa, Humalo sa lapot ng luha. Sinipsip, hinigop ng bitak na lupa. Kasama, Batid namin ang 'yong pag-alma Sa kalawit ng karit ni Kamatayan. Magpatuloy ka na't 'wag nang tangkaing lingunin kaming pabalik.
Pagkat wala kaming seremonya't paggunitang maiuukol sa naging hantungan mo kundi tanging hinagpis na simpuro nito.
Hinayang ni John Carlo S. Gloria Laksang mga mata pa ang nakahimpil sa langit nang pinasya mong taluntunin ang bangkay na lansangan. Humihimbing subalit nakikiramdam. Ni hindi ka na humalik ng pamamaalam sa 'yong misis na hinandaan ka ng maiinit na sabaw nitong nagdaang gabi; at maging sa iyong mga anak na alam mong gagayak ng pagsama sa oras na mamalas ka. Gaya ka rin ng iba: Umusal ka ng mga panalanging ika'y maligtas sa tulong ng bawat butil ng rosaryong mahigpit mong kinukulong sa 'yong mga nanginginig na dalari. May kabatiran ka sa maaaring maganap - Agad mong dinukot ang 'yong telepono. Nanlalamig ang mga daliring Nagpipipindot, nangatataranta. Sa isip mo: Ang iyong pitong anak na naghihintay sa uwi mong pansit. Ang iyong asawang magluluwal ng inyong panibagong paslit. Ang buong patnugutan.
Paano ang mga nabinbing mga sulatin? Ang iyong mga kasama na tulad mo - gitla sa mga pangyayari. Ikaw ang sumusulat ng mga balita. Sa bawat araw. Subalit ngayon, isa ka na sa mga lalamanin nito - sa ganitong paraan - sa isang Masaker. Kung alam mo lang sana: Na bala ang siyang babara sa tinta ng iyong panulat; na bala ang magbibigay sa iyo ng nakamamatay na sugat; at siya ring lalagot sa iyong mga pangarap, di mo na sana binagtas pa ang bangkay na lansangan. Humalik ka na lang sana sa iyong asawa't pitong anak - na hinihintay pa magpasahanggang ngayon ang uwi mong pansit. alay kay Alejandro "Bong" Reblando At sa lahat ng mga ' kasamang' kapwa natin biktima.
May Taong Nangangamuhan sa Diyablo ni John Carlo S. Gloria Tumiba si Kamatayan Nang mamanipula ng diyablo Ang pinakabago nitong Laruan: Ang tao. Walang pagkislot na kinilos ang paligid Ni hindi kumibot, Umingit, nagsungit, Naghimutok ang langit Gayong pumanay ang singasing Ng ripleng bihasa sa paghibik. Walang gatol. Walang pag-iimpit Ng dahas, Ng pagkabarbaro, Na pagkahayup. Sa ilang saglit pa, Ang mga ga-hinlalaking metal ay nakipagtalik Kay Kamatayan. May nangatipon na tapon Ng tili-daing-pakiusap at Singhap ng hininga Sa dugo at laman. Nag-utos, humudyat ang diablo: "Para sa kababaihan:" May buntis na lumuwa ang tiyan. May susong himiwalay at gumulong sa daan. At may pukeng bala ang ipinalaman. "Sa kalalakihan:" May ulong natagpas buhat sa katawan. May mukhang binaril ng malapitan. "At sa mga mamamhayag:" May napitpit na sinasakyan. May katawang sa bala'y pinaulanan.
At may utak na pumulandit sa sariling likuran. Gimbal ang hangin sa humalong Simoy ng mga bangkay. Tulala ang langit sa sumilay na atmospera. At patay-malisya ang paligid Sa pagdating ang mga operatiba. Ang tanging tumambad na panginorin: Limampung sugat ang Naiwang tiwangwang Ang laman, Naging pandilig, pataba Sa uhaw at tigang Na lupa. Samantalang ang diablo'y Bundat na uusal: "Ito na ang aking paboritong laruan."
Parada ng mga Bayag (Tugon sa mga Panawagan Nila) ni Lolito Go Ang gusto ko talaga noon ay maging journalist. Laging nasa eksena, naghahatid ng balita, Nakabuntot sa pulitiko, sa artista, sa terorista. Exciting siguro ang makidnap ng Abu Sayyaf O ang mahostage ng isang nag-aamok na senglot, pagkatapos, pakakawalan din ako Kapalit ng hiling nyang ticket papuntang Leyte. Mapanganib pero langit, if you lived to tell About it. Sa harap ng kalamidad ng tao't kalikasan, Sa gitna ng putukan, sa piling ng mga aswang. Habang tumitipa ako ngayon sa malulutong Na mga tiklado ng keyboard, may nalulutong Balita sa kung saan, may umuusok na bulkan. At kung minamalas, may umuusok na ring Mga bungo ng sibilyan, o ng mga taga media Na naulanan ng tingga. Mapanganib pero langit, if you died serving the sizzling plate of truth sa hapag-huntahan ng nagugutom na republic. Pero aaminin ko lately, nadisillusion ako. Death wears many faces ika nga, pero Meron din talagang hindi na mahitsurahan,
At takot akong isuot ang mukhang iyon One bright afternoon in my adventure. Nakakawala ng bayag pagmasdan silang Literal na nawalan ng bayag, minachine gun. Media man. Tagapamagitan. Kaya siguro Sa gitna nila pinuruhan. May mensahe Ang pamahalaan: tangina mo sige gumitna Kang hindot ka. Babala sa mga mahihilig Umeksena. Mas malagim kaysa pantasya. Aaminin ko, nahihirapan na akong tumula. Isang buwan na akong tulala. Isang buwan nang Nakabitin ang mga parikala sa aking hininga. Nasaan daw ang mga makata? Bakit kami Piping saksi? Bakit kami nagpapahuli sa parada Ng mga protesta? Hindi ko tatangkaing sumagot Dito. Hindi ko tatangkaing sumagot dito. Hindi ko tatangkaing sumagot dito. Hindi ako sigurado. Bumubusina ako ngayon sa ibabaw ng puntod Ng aking lungkot at poot. Pasahero ako ngayon sa isang convoy ng mga mensaherong walang takot na sumusugod, heavily armored ng mga taludtod.
Body Count ni Lolito Go Unang nahukay ang mga yuping sasakyan Saka(y) ang mga katawang may yuping mga mukha Limampu't pitong bangkay ang opisyal na bilang. Sapat na dahilan upang magluksa ang bayan. Sunod nilang nahukay ang mga armas, Matataas na kalibre ng mga sandatang pang-aklas Dalawang batalyong rebelde ang opisyal na bilang. Sapat na upang ilunsad ang batas-militar Huling nahukay ang kahun-kahong mga balota At iba pang parapernalyang panghalalan. Binilanggo't inilibing na mga bilang. Hindi mabilang Ang dahilan kung bakit ako nahihibang.
Scourge of the Masses by Roge Gonzales Outstanding you say your government projects are superficially sO Unbelievable claims of progress as pseudo-economic gurU Satisfied with your cohorts' grim tactics to silence all State dissenterS Tormenting the innocent to bask in power, you clearly have no hearT Gloria, you really suppose you can continue fooling our growing thronG Mandate of the People you feed upon your insatiable greed madaM Away with your lies! The Proletariat's rage will flare you to hell's lavA ! !
Matagal Nang Nakabaon sa Lupa ang mga Bala ni Roge Gonzales Matagal ng nakabaon sa lupa ang mga bala at inubos ng pagtitimpi at pagdududa ang mga pakpak ng mga nagpapanggap na anghel na sa dala nilang mga gintong alak at alahas ay tagapagligtas umano ng sanlibutan mula sa panganib. Hindi na kailangang tanungin pa, kung kaninong armas ang humampas sa mga katawang puno ng pasa, kung kaninong patalim ang gumuhit ng pasakit at pagluksa, at kung kaninong punglo ang dumurog sa mga bungo. Kilala na ang kanilang mga mukha; na tila mga rebultong ipinapaskil sa bawat pader, isinasabit sa bawat punong bumabati ng samu't saring pagbati; pasko man o pista ay nagiging panahon ng eleksyon. Kilala na ang kanilang mga pangalan; na binabandera sa bawat balita, inuuslit maging sa mga libro ng pananampalataya, bukambibig sa sermon ang kanilang mga donasyon; binubulong ang iba't ibang palayaw sa bawat may-ari ng bangko at pabrika. Hindi matatahimik kailanman ang mga kaluluwa ng pinaslang; ang mga bangkay ng kaaway sa pulitika, diyarista, babae, bata o sinuman na nakarinig, nakakita o nakapagsalita, ay mga butong dinudurog lamang ng mga sakim sa kapangyarihan. Paanong makakamit ang husitiya sa hukumang nasa kapangyarihan ng iilan ang dikta? Paanong magbibigay ng parusa ang sistema na salarin mismo sa pagkitil sa mga biktima? Matagal ng nakabaon sa lupa ang mga bala isa-isang ipinunla ng kasaysayan sa diwa ng galit at paniningil ng mamamayan; At kasabay ng pagsibol ng mga balang ito ay ang pagsilang ng nagbabadyang himagsikan na gigiba sa mga kaharian ng mga diyos, mga kahariang itinayo sa duguang lupa.
Limampu't Pitong Anino ni Roge Gonzales Sinikatan kayo ng araw sa gitna ng puting parang, Sa ilalim ng hukay ng limampu't pitong anino. Nabulagta ang mundo sa sinapit ng inyong mga katawan, Ni walang buhanging inilihim ang maliliit na mga detalye, Ni walang minutong ikinubli ang bawat sulok ng pagdurusa: Ang inyong mga kamay at palad ay itinikom, marahil sa pagod ng pagmamakaawa o sa pagpupumiglas sa mahigpit na lubid. Ang inyong mga likod at braso ay binuhat ang bigat ng digma ng dalawang angkan na itinuturing ang dugo bilang kalakal ng kapangyarihan. Umabot man sa libo ang mga punglong ibinaon sa inyong mga kaluluwa; hindi nito mapipigilan ang langitngit ng milyong madla. Dahil binusalan man ang inyong mga bibig upang maging pipi't bingi ang buong probinsya, hindi kayo pumanaw ng lubos na bigo: Inilantad ng inyong mga mata ang bawat anggulo ng mga litrato at pinaalingawngaw ng inyong mga huling hininga ang ulo ng mga balita na ang ating bayan ay lugmok sa lagim. Sinikatan kayo ng araw sa gitna ng puting parang, Sa ilalim ng hukay ng limampu't pitong anino. Luluha kami ng hindi takot; Sa pagsingil ng hustisiyang ipinagkait ng mga baril. Luluha kami ng hindi takot; Hanggang sapitin ng mga berdugo ang dapithapon at gabi ng ating nag-aalab na poot.
maaaring isa ka sa limampu't pito ni Severino Hermoso maaaring estudyante ka sa ateneo o lasalle o up o ust o kaya manedyer sa bangko o kilalang kainan maaaring artista o musikero o kaya serbidor sa mga bar na sosyal o nagmamay ari ng malaking bahay sa ayala alabang maaari ding tagaluto ka sa malaking hotel o simpleng tagapagbenta sa isang turo turo nagtitinda ng samalamig at manggang may bagoong sa kanto o mahilig sa starbucks o seattle's best o ikaw na adik sa facebook at twitter nagkakandarapa sa latest ipod, psp o wii o di na makapaghintay na mapasakamay ang iphone o blackberry maaaring may magara kang sportscar o kaya maraming body guard sa iyong harapan modelo ka ng kilalang mga brand sapatos pabango kotse pulitiko o damit at ang suot mo'y mahal pa sa nalilimos ng mga batang paslit kahit sino ka pa ano mang yaman mayroon o salat ka hindi ka maliligtas kapag umatake na naman sila dahil wala kang ginawa para matigil ang ganitong pangmamasaker maaaring ikaw ang isa doon sa pitumpu't pitong bumulagta humandusay na saklot ng pangamba humalik kay kamatayang di pa ibig makasama kung saan ang sariling dugo ang umagos sa katawan at sa lupa na pinangyarihan ng krimeng tatatak na sa kasaysayan ng mga aba at hanggang ngayon di pa nananagot ang mga may sala
Tsismis ni Pia Montalban Nang sa inaasam na huling sona ng pekeng pangulong maldita ay sinadya niyang di banggitin ang pagsapit nang katapusan ng kanyang lagim nagsimula ang tsismis Sinong aalis sa puwesto? Ssinong bababa sa pagkapang-gulo? Hinding hindi ang nunal sa palasyo Ay kung ganun, ay di sino? at paano? Sa kailaliman ng gabi, isa isang nagsulputan ang mga malulupit na clue HR 1109 ay biglang-biglang naipasa sa kongreso Posible naman palang makumpleto itong mga buwaya basta may dangkal-dangkal na ube't ninoy sa kanilang mga matatakaw na bulsa! Ganito pa nga nanganak ang tsismis ng bago-- Nang bumulong si Puno at ang damuhong si Norberto sa parehas na Kampo tinulak nito ang pagtakbo ni Toto Mangundadatu Nang bumulong si Puno at ang damuhong si Norberto sa parehas na Kampo takot at inis ang siyang pumuno natakot maalis ang mga Ampatuan sa pwesto
Kaya't sa katanghaliang tapat, ginimbal ang mahigit sa animnapung katao-- lalaki, babae, buntis, bata, matanda! Walang buhay na iniwan sa duguang lupa Pinaslang... Pinaslang silang walang awa. At ipinataw muli ang Batas Militar------ Kailan pa tinawag na Rebelyon ang pagsasabong ng dalawang pribadong angkan para sa kanilang pansariling interes na wala namang hanggad na pabagsakin ang estado dahil kapwa sila ay mga mabubuti nitong kaalyado? Ah, sabagay, Rebelyon ito, Kahit walang batayan, walang makakabali na Rebelyon ito. Oo, nga naman. Rebelyon ito, lalo kung magsisilbi sa interes ng nunal sa palasyo, Ang hulabaloo... ipipilit nga naman na Rebelyon ito. Ngunit ang ina talaga nang lahat ng tsismis ay ganito-- Ayaw naman talagang bumaba sa puwesto niyang lintang nunal na nakatira sa palasyo. Nanginginig siya sa araw na 'di na siya ang nakaupo sa trono pagkat may katiyakan ang pag-uusig na gagawin ng mga tao Hindi natin siya patatakasin, siya'y sisingilin, lalo't ang kanyang inutang ay 'di lang pera kundi dugo-- gabaldeng dugo! Kaya sa tindi ng kanyang takot gagawin niya ang lahat huwag lamang mahubaran ng kapangyarihan.
Hindi na baleng mapulaan na walang delikadeza Certificate of Candidacy ay kanyang nakangising ipinasa Ang nais daw talaga niya'y magpahinga Oh Gloria, puno ka ng pagkaipokrita! Huwag mong gamitin ang masa sa pagsusulong ng interes ng iyong pamilya Oh Gloria, Oh Gloria, pwede ba tama na! Kay husay mo sa larong chess, bulok na reyna May abang sa bawat mga hakbang-- nariyan ang ConAss, ConCon, CoC, hanggang "failure-of-election" at "batas militar." Na sa huli't huli'y ikaw man ay manatiling pResident Evil o maging bagong Prime Monster, iisa ang tinutumbok ng iyong stratehiya: ang manatili sa puwesto magpasawalanghanggang Gloria. at iyon, iyon, hindi na iyon tsismis!
Salvage ni Pia Montalban nadama ko ang kaba ang kabog, ang bilis ng lundag ng tibok ng pusong nais sumabog, ang alat ng pawis panghe ng singit lapot ng dugo at langsa ng laway bago ako nabingi sa hiyaw ng punglo at lumipad sa kawalan ang aking kaluluwa pero buhay, ako ay buhay tumitibok sa loob ng bawat aktibista humihiyaw sa bawat tugma ng makata bumibirit sa bawat tipa ng musika inspirasyon ng mulat na masa matingkad na tintang pula hindi ako nawawala nakakubli lamang sa bawat isa.
Tampalasan sa Talampas ni Francisco Arias Monteseña May itinuturo ang talampas, may isinisigaw ang burol. Sila! Sila! Sila! Marahil mahirap pangalanan ang salarin kahit pa bunyag ang mga mga tanda. Dahil naiiwang pipi ang pagkabahala, naititikom ng poot ang takot. Kaya madalas, nabubundat sa pagmamayabang ang sinumang inaalipin ng bala, at inaakala nilang sa baril kailangang sumamba; na may kapangyarihang itinuturo bawat punglo, na may kailangang tamaan ang bawat pag-asinta. At dito, walang kinikilala ang gatilyo. Malinaw na ang sinasanto nila'y demonyo. May itinuturo ang mukha ng talampas, sa bahaging ito nakabaon ang lahat; na sumisingaw ang lansa ng pagkitil, ang amoy ng pagpaslang. May isinisigaw ang talampas, na sila at sila ang maysala, na sila ang tampalasang hindi nakakikilala sa baybay ng salitang buhay.
Burol sa Burol ni Francisco Arias Monteseña Hindi ito ang imbakan ng buto, O ang lagakan ng laman. Hindi dito ang lugar ng kabayanihan O ang lugar ng paglisan. Ngunit bakit, nabungkal ang lupa Ng panangis ng kapwa. Anong hindik ang katalik ng lagim? Anong dangal ang hindi natabunan ng gimbal? Kung kikibot ang labi ng mga labi, May pagpapatawad kayang sisibol? At kung makakatitig ang mga matang Sinukuban ng takot, kanino pupukol ang tingin? Tunay, hindi man silang lahat maaaring ibangon, makikitaghoy naman tayo para sa hinahanap
na pagdinig, sa panangis, sa usal, sa mga dasal. Sisindihan natin ang kandila hindi lamang sa apat na sulok ng burol kung hindi ang mga kandila ng ating pakikiramay. Sa mga naiwan, hindi sapat na kayo'y mabanyusan ng aming munting pakikiawa, dahil batid namin na hindi awa ang kailangan ng lahat, hindi simpleng pakikiramay, hindi simpleng pagsilip lamang sa mga bangkay, hindi pagsusuot ng itim, hindi paglalagay ng sisiw, O pagbasag ng palayok, hinding-hindi ninyo matatanggap ang kasimplehan ng aming pakikiramay. Dahil mas tanggap ninyong bumisita ang nakapiring mang katarungan.
Duguang Lupa ni Patrick Orquia Dinilig na naman ang Duguang lupa Ng Luha Mula sa mga aping Nagluluksa Nagdurusa Mga ama, ina, anak Na nilisan nang hindi napapanahon Ng kanilang mga minamahal Na walang-awang kinitilan ng buhay Ang lupang dati'y pinagyaman Ng kanilang mga ninuno Ngayo'y nakatabon na sa mga taong Ama, ina, anak Ng mga aping ngayo'y Nagluluksa Nagdurusa Mas masahol pa Sa kamatayan ang Nadarama Silang mga Walang kahilingang Anumang kaguluhan o dahas Sila pa itong Nakaranas ng hirap Sa kamay ng mga Demonyong walang awa Imbes na pakikipagkapwa-tao At pang-unawa ang ibigay Ay bala at hukay ang isinalubong Sa kanilang mga Inosente't walang muwang
Silang mga inosenteng Nagdilig ng dugo Sa lupang pinagyaman Ng kanilang mga ninuno Na kalauna'y dinilig naman Ng mga luha Ng kanilang mga mahal sa buhay Na hindi na sila masisilayan pa Nawa'y sa duguang lupang ito Sumibol rin ang katarungang Magwawaksi sa karimlang matagal nang Bumalot at Gumapos Sa mga taong matagal nang api Mawaksi nawa ang Paghahari Ng mga iilang may kapangyarihang Naatasan sanang Maglingkod sa bayan At ialay ang sarili para sa mga mamamayan Ngunit sa katotohana'y sila pa itong Mga nangunguna Sa pagpaparaos Sa paghihirap ng iba Nawa'y sa duguang lupang ito Umusbong ang pag-asa Na sa madaling panaho'y Bumalik rin ang ligaya Sa puso ng mga Ama, ina, anak Na naiwan Ng mga bayaning Hindi dapat kalimutan.
Close Your Eyes, Andal by Ayesha Osop media men, women, travelling by land, dust, wind, offroads, blocked, men, armed, gunfire fear, gunfire shiver, blasts, cry, gunfire, scream, run, gunfire, pain, blood, bullet, deep.. black.
Iba't Ibang Putahe, Sari-saring Karne* ni Wilmor L. Pacay III Hindi mo ininda ang mga bala at inilabas mo pa rin ang iyong kamera kuha rito kuha roon paliyad-liyad pabaling-baling narinig mo'y daing pagmamakaawa ang hiling at sila - silang mga biktima nilantakan ng mga demonyo pinagpasasaan tila karneng nilasap-pinagsawaan palibut-libot paikut-ikot ready... 3... 2... 1... say cheese! at inilako kinabukasan ang kulay-dugong pahayagan Alay sa mga biktima ng pampolitikang pandarahas, tuon sa Ampatuan massacre.
Sa Pagsikat ng Araw (alay sa mga kapatiran kong mamamahayag) ni Jujj Padin Nagising ako ngayong gabi sa lakas ng kabog ng aking puso Sa lakas ng mga nagkukumahog na boses mula sa alaala ng Maguindanao At sa katahimikan na likha ng aking dalamhati Bukod sa sumasayaw na sinag galing sa maliit na singaw ng pintuan, sinag na magalaw at 'di panatag, patay lahat ng ilaw. Tanging papel at lapis lamang ang tangan kong liwanag. Kuyom ang panulat, umawit ako ng ilang letra Mga letrang nabubuo mula sa nawasak kong sonata Mga letrang tila unti-unting nagtitirik ng nagniningas na kandila Kahit na ang panulat ko'y tila walang nababatid, pinilit kong h'wag suminghal Kahit maingay ang mga gamu-gamo at naliligaw ang mga alitaptap Kahit kasiguraduhan sa isang mapayapang gabi'y di ko man lamang malanghap Kaunting titik pa, darating din ang hating gabi, ang pagbubukangliwayway, ang ginhawa Kahit anong lamig, kahit anong pag-iisa Lulubog rin ang buwan at dudungaw ang pag-asa Hawak ko ang bubulabog sa pagkakahimbing ng mahabang gabing ito Magtatayo sa ginupo, yayakap sa naulila Tinirik na kandila nito'y magniningning, bulag ay makakakita Mula sa isang masamang panaginip ng pangungulila Lalaya rin, maglalayag, magiging maligaya Patungo sa inaasam na init ng halik ng isang bagong umaga.
masaker ni piping walang kamay nakakabobo ang mga nagaganap iyong bang pakiramdam mo nalilito na di mo mawari kung paano kikilos at magsasalita ng wasto nakakagalit. nakakapagpuyos sa galit. tatakbo sila sa eleksyon tapos bubuo ng mga platoon ng mga bayarang berdugo iba iba may mga pulis may mga militar may mga sibilyang inarmasan tapos palalakasin lalo hahawak ng pwesto sa gobyerno mas lalong matatag at sigurado ang kanilang panalo ganito ganito sila nagpupundar kapag malapit na ang pagboto unti unti nilang binubuo ang takot sa dibdib ng mga mamamayan sasampolan ng isa o dalawa kinabukasan tatakpan ng dyaryo ang mga kritikal ang lagay dahil lumalaban sa gobyerno
pero ang nakakagalit at talaga namang nakakapagpuyos sa galit itong kamakailan sukdulan at masahol pa sa mabangis na hayop noong ang humigit kumulang limampu't pitong tao bangkay na ng marekober at mas kilala na ngayon sa bansag na: "Maguidanao Masaker" ang layon lamang magpasa ng kandidatura pero ang kinahangtungan ay trahedya dinala sila sa ilalim ng lupa pinaslang na parang hayop ang kaanak ng makakalaban sa kandidatura nakasama ang mga mamamahayag at nadamay ang mga inosenteng sibilyan karumal dumal at lahat ng ito dahil sa nalalapit na eleksyon at lahat ng ito dahil sa pagkaganid sa posisyon at lahat ng ito dahil sa kasalukuyang gobyerno at lahat ng ito dahil sa kapabayaan ng pulisya at militar at ang salarin tuta ng isang kriminal din
si gloria "makapal ang mukha" arroyo. tuta ng kano sinungaling ganid sa yaman mamamatay tao masaker ito ang estado ni gloria "makapal ang mukha" arroyo ito ang mukha ng kanyang ninakaw na gobyerno!
Photo by Sinta Isaac
batas militar ang hustisya para sa kanila ni piping walang kamay ano nga ba ang iyong mukha? noong makita mo ang kanilang mga bangkay na animo mga nadamay na biktima ng isang digmaan doon sa iraq at afghanistan nagitla?? galit? awa? ngayon ka magsalita. sa tingin mo kailangan nila ang ampaw mong mga kataga na nagpapaabot ng awa? sa tingin mo ba kailangan nila ang bahaw mong pagluluksa sa labi ng kanilang pagka api't pagkadusta? karumal dumal ang sa kanila'y ginawa subalit hindi nila kailangan ang ampaw na awa lalong hindi nila kailangan ng mapag imbot na pagluluksa kailangan nila ang militanteng pagkuha doon sa katarungang dapat nilang mapala at hindi hindi ang hustisyang ipinagmamakaawa hindi ang pag-asang ito'y mahuhulog na lamang ng kusa dahil di kailanman makakamit sa paghihintay o paghiling ang katarungang nararapat lamang ay sa mga biktima kumiling lalo na't ang mga mismong mga salarin ay nandoon sa palasyong kanilang sinalaula na din
sagad-sagarin talaga sa pagkakriminal ang mga punyetang nandoon sa malakanyang at sampu ng mga alaga nitong tuta sapagkat ang kanilang tugon sa panawagang katarungan magbaba ng isang batas militar na maghahawan ng daan upang mas palabuin ang hinahanap nating katarungan batas militar ang kanilang hustisya para sa mga pinaslang na sila mismo ang may sala batas militar! ngayon ka magsalita at sabihin mong ito ang tama ang maupo o tumayo at maghintay habang pinapalinis mo ang mga kuko sa iyong mga paa't kamay habang sinisipsip mo ang isang baso ng kape mula sa starbucks habang hinihintay mo ang sukli sa binili mong havaianas at pabangong gucci habang hinihintay mo manalo kayo sa DOTA ng iyong mga katropa
kahit ang inaasahan ay ang pagkilos mong tumatalima sa panawagang paglahok sa sambayanang nakikidigma para sa panlipunang paglaya!
ang mga salarin ni piping walang kamay sino'ng makakalimot sa masaker sa mendiola? o sa kalunus-lunos ding sinapit ng mga magsasaka sa hacienda luisita? ngayon naman ang nakakagimbal ang krimen sa MAGUINDANAO: karumal-dumal! silang nagdisenyo ng maraming krimen silang may likha ng ngayon ay kilalang MAGUINDANAO masaker ngunit hindi lamang naman iyan marami pang katulad silang ginawa magbalik ka lamang sa nakaraan tiyak mayroon kang makikita at ang mga biktima nila hindi na halos mabilang nalimot na ang karamihan hanggang ngayon wala pa ding katarungan ang mga biktima at maaaring ang isa ay ikaw susunod na sa masaker na ang arkitekto'y mga halimaw nandoon at naglalagi sa magagarang mansyon nakahimpil sa malakanyang, sa maraming munisipyo, kapitolyo at mga kampo ng mga pulis at militar nakaupo sa mga silid na de air-con humahawak ng matataas na posisyon
maaaring ang sumunod na biktima ay ikaw kung wala kang gagawin sa hustisyang isinisigaw ng limapu't pito at ng iba pang naging biktima't malamig na bangkay dahil sa estadong sa mamamayan ay pumapatay
ang mga namatay ni piping walang kamay ama asawa simpleng motorista balikbayan kapatid ina tiya magsasaka babae lalake matanda bata lola tiyo drayber manggagawa lolo binata dalaga katiwala estudyante manedyer cameraman ate kapitbahay kasintahan editor abugado empleyado ng gobyerno pulitiko manunulat litratista mamamahayag nasama kahit walang kinalaman naging laman ng pahayagan ang kanilang pangalan nadamay ordinaryong mamamayan layon ay mabuhay nang mapayapa nang matiwasay ngunit ang sumalubong ay batalyon ng mga demonyo akala mo nasa digmaan ang mga tarantado at hinarang silang ang mga katawan ay tila inararo matapos gamitan ng mga baril at tinadtad ng husto maaaring ikaw ang maging biktima kahit sino ka pa: mangingisda tsuper kunduktor doktor inhinyero guro tindera rebelde sanggol pulubi namumulot ng basura puta tulak adik mandurukot
hindi ka ligtas sa muling pag-atake nila at mauulit pa ang ganoong eksena isang makabago at higit na karumal-dumal MASAKER na hihigitan ang ginawa ng mga AMPATUAN maaaring makasama ka kapag di ka nakiisa sa sambayanang naghahanap ng hustisya at mahinto ang ganitong sistema
Isang Saksi: Paglalahad mula sa Ilalim ng Lupa ni M. J. Rafal Malagim na muog ng dusa: sa pusong marupok, isang libingan na; hindi makapasok, ang sinag at walang umaga. -- Lupa, Amado V. Hernandez nais kong ilahad ang mga pangyayari aywan kung ito'y may tibay pa 'pagkat ako ngayo'y agnas na ngunit, hayaan mo akong magkuwento mula rito sa ilalim ng lupang mabato naalaala ko iyo'y isang mahabang prusisyon ng mga sibilyan, ng mga mamamahayag ng isang nilalang na sasagupa sa Halimaw ng Maguindanao; may kaba ang ilan, sapagkat mayroon nang banta ngunit nangingibabaw ang layuning sugpuin ang imperyo ng naghahari... habang tahak ang daan, isang batalyon ang humarang: may pulis, may sundalo at demonyo... nilamon kami ng lupa matapos ang walang habag na paggutay sa aming mga katawan...
nakita ko, marahas at malupit-- ang pangitaing iyon: mga babaing tinutukan ng baril, pinaluhod, sinampal, tinadyakan... may nagmamakaawa sa malayo may mga panaghoy, nagsusumamo sa buhay na nilagot ng demonyong halakhak nakita ko, ang mala-latang pagyupi sa mga sasakyan nang isang backhoe narinig ko, may mga sigaw ng "Saklolo!" na sinabayan ng lagutok ng buto naamoy ko, ang lansa ng dugo na humalo sa buhangin, sa hangin narinig ko, ang palakpalan ng mga baril ang mga iyak ng pagtutol nakita ko, ang pagpula ng lupa nakita ko, ang mga matang pinanawan ng malay nakita ko, ang sungay, ngiti ng halimaw... saksi akong nahihimbing sa hukay at nagnanasa sa hustisyang mailap... tulungan mo kami...
Hayaan Mo ni M. J. Rafal hindi sapat ang kamatayan upang tubusin ang kasalanan na ibinandila mo sa madla , sa sanlibutan. ikaw, Ampatuan ay imahe ng agnas na katotohanan, na ang kapangyarihang tinatamasa'y mitsa sa pag-angkin ng buhay. ikaw na isinilang sa impiyerno, na walang kaluluwa at puso, ay walang karapatan sa mundong ito. kaya kang patayin nang mga sigaw, nang mga ngitngit, at poot... kaya kang sunugin nang mapapait na luha... kung may konsensiya ka mang matatawag, hayaan mong multuhin ka ng nakaraan. at kung sakaling walang magkamaling sayo'y humatol... hayaan mong kami, Ampatuan, ang magtakda nang hustisya!
Ikaw na Demonyo sa Aming Paningin ni M. J. Rafal Ikaw! Ikaw na demonyo sa aming paninigin. - - - - - Halimaw. Aswang. - - - - - Mali! walang salitang makatutumbas sa iyong karumal-dumal na ritwal! Hindi ka mapapanatag. Ang mga luha, hagulgol na iyong nilikha, ang brutal na kasaysayang iyong ibinandila sa madla, ang mga nagngingitngit, nagngangalit, sumusumpa sa masaker na iyong ikinasisiya. Hindi ka nila patutulugin! Hindi ka nila patatawarin! Hindi ka nila bubuhayin! At ang limampu't pitong kaluluwa, na walang-awa mong inagawan ng umaga, ay naglalagi ngayon sa iyong malamig na selda... Hindi ka nila iiwan! Habambuhay! - Alay sa mga utak at galamay na nasa likod ng Ampatuan Massacre
Ang Inyong Balita, ang Aming Balita ni Aris Remollino alay kay Atty. Connie Brizuela Madalas naitatampok sa balita Ang batas militar sa Maguindanao; Ang pagkakahuli sa mga maysala; Ang bilang ng mga naglaho't pinaslang. Kailan lang din ay naitampok sa pahayagan Ang mga umagos na luha at nakalas na mga timpi; Ang mga lumikas sa isang linggong delubyo; Ang paghahari ng pagkabalisa at pag-aalinlangan. Ngunit hanggang sa ngayon Wala pa ring mukha ang animnapu't apat. Tila sila'y nananatiling malaguniguni-- Mga tintang unti-unting kumukupas Sa mukha ng mga naninilaw na pahayagan. Bakit nga ba hindi man lang nailalathala Ang naging buhay ng animnapu't apat? Bakit walang larawan ang kanilang mga ngiti? Bakit hindi iparinig sa amin ang kanilang mga halakhak? Bakit hindi namin namalas ang kanilang pagluha? Bakit nga ba hindi man lang naitatala Ang kanilang pakikipaglaban para maihandog ang katotohanan Sa isang sambayanang paulit-ulit nang pinagsinungalingan Ng isang gawa-gawa at may sa-demonyong kasaysayan? Isang buwan na ang lumipas... Mahigit tatlumpung araw na.
Sana ay dumating na Ang taong magdadala Ng aming balita, Hindi lamang ng inyong balita. Maging isang bangka sana ang pangyayaring ito Na magtatawid sa kanya Mula sa rumaragasang alon Ng kultura ng pagiging bayaran At kawalan ng saysay.
Maguindanao ni Alexander Martin Remollino Your people's will is a mangled corpse. Its parts are scattered across your fields and streets, its blood splattered across your fields and streets - feasted upon by creatures with insatiable greed for power and thirst for blood. What creatures these, that gorge themselves with the corpse and blood of your people's will? To say they are monsters is an understatement.
Dugo ng Pluma ni Rey Tamayo Jr. Minsan ako'y sinuntok, Panulat ko'y tinakot. Nang ako ay sumagot, Ang baril ay pumutok.
At Kung Sakaling Bangkay Akong Haharap Sa 'Yo! ni Rey Tamayo Jr. Bawat letra at titik inihahandog sa 'yo, Upang iyong mabatid ang mga punglo't bangkay; Na nagdusa ng pait kapalit ang prinsipyo. Kalauna'y pinatid; maninitik hinimlay - Sa puntod ng tigatig bayani silang tunay, Sa lapida'y may ukit alaalang totoo. Inidolo ang akdang mabangis na totoo, Tarikan na salita ay laan para sa'yo. Mailigtas ang madla at maralitang tunay; Laban sa lason, sumpa at kamandag ng bangkay. Nitong mga banyagang hangad silang ihimlay, Dahil kan'lang giniba ang bulaang prinsipyo. Dugo ba ang katumbas nitong aming prinsipyo? Hangad lamang ilabas ang balitang totoo, Bulag na ba ang batas at waring nakahimlay? Ang pluma'y inuutas na dahil lamang sa'yo- At kami'y dinadahas. binibilang ang bangkay, Mula sa mga ahas maninikil na tunay. Bakas nila'y sinundan waring aninong tunay, Kahapon lamang tambal matatag na prinsipyo; Ngayo'y may alingawngaw mga banta ng bangkay. At nang ako'y sumigaw sumulat ng totoo, Karaka'y binusalan ang panulat ko sa'yo; Tinta't pluma'y binuwal ang diwa'y nakahimlay. At ngayo'y binilanggo sa karsel inihimlay, Sinugatan ang pusong may tanikalang tunay. O yaring pagkahapo'y dili ba't galing sa'yo? Ibig ipagkanolo ang doktrina't prinsipyo, Pero nasa kamao ang dangal ng tooo; Upang ang pagkatao'y di maging isang bangkay.
Sa kabilang piitan minasdan itong bangkay, Sa dakong may guwang muling may ihihimlay; Hindi lang walo, siyam ang nasawing tooo. Di ko na rin mabilang ang trinaydor na tunay, Unti-unting tinanggal pagkatao't prinsipyo; Ngunit di mapapaslang pagtitiwala sa 'yo. At kung sakaling bangkay akong haharap sa 'yo - H'wag mo sanang ihimlay adhikaing totoo, Maninitik na tunay may akdang maprinsipyo.
Balikbayan Box ni Amos Tarana Paano pa kaya itutungtong sa lupa Itong sapatos na bago't napakarangya? Kung lupang pagaapakan o lalakaran Ay isa nang napakalawak na sisidlan - Imbakan ng mga journalist at sibilyan. Kanino pa kaya isusuot ang damit Na sadyang hinalukay sa magarang boutique? Kung katawan na sana ay pagdadamitan Ay binalutan na ng kasuotang punit - Makintab na barong at itim na pantalon. Sino pa kaya ang susubok na titikim Nitong Honey Toblerone Dark na mamahalin? Kung ang minamahal na sana ay kakain Ay kalas na ang ipin, ngalangala't panga - Sumabog dahil sa ipinakaing bala. Ano pa kaya ang maaring maging silbi Nitong pinag-ipunang Hi-tech Karaoke? Kung ang dating awitan ni Nonoy at Nene Ay napalitan na ng luha't dalamhati - Hiyaw na nananawagan ng katarungan! Kailan pa kaya mabibigyan ng wakas Pagpapahirap sa lupang sabi'y malaya? Kung ito'y nananatili sa mga pangil Ng mga mamamatay tao at suwail - Mga pinunong iniluklok ng tatlong G. Al Satwa, Dubai, UAE 19 Disyembre 2009
Digital Busina ng Karagkarag ni Abet Umil Umalingawngaw na ang rebolusyon ng makinarya ng buong sistema ng katarungan. Umikot na ang gulong! Umusad na ang kaso laban sa mga sinakdal na magkakaangkan - ang mga Ampatuan - kaugnay ng Masaker Nobyembre 23 sa Maguindanao. 'Yan ang sitwasyon ng tampok ngayong Department of Justice kung maihahambing bilang isang sasakyan. Grabe ang ingay ha. Kung mamasdang mabuti e, naku po, napakaitim ng usok ng arangkada. Nagningning ang world-"class" na bisyo ng mga arestadong sangkot. Biniktima ng karumaldumal na kapangyarihan nila ang 57 inosenteng buhay. Sabi nga e, wala sa kalingkingan ang gera sa Iraq. Ayun, tunay na world class talaga ang mga kinatawan ng mga mamamahayag at iba pang nagmamatyag. Naitulak ang DOJ kaya umandar. Naideliber sa wakas ang mga ebidensya at nasasakdal sa Timbangan ng Aleng Nakapiring sa harap ng antigong bilding. Nauna rito, nirapol ang pagdinig sa panimulang imbestigasyon. Pumatak sa de-kampanilyang sala ni Judge Luisito Cortez, RTC, QC. Pero tumangging hawakan ang kaso. Kesyo delikado raw sa siguridad ng pamilya at mga istap niya. Walang kesyokesyo at taas- noong sigurista. Kantyaw tuloy ang inabot niya, "walang yagbols!" Mapagkumbaba namang tinanggap ni Judge Jocelyn Solis-Reyes, RTC, QC at wala ring yagbols. Nadunggol ng lente ng kamera sa mukha si Datu Unsay Meyor Andal Ampatuan Jr.. Nangyari ang insidente ala-1:30 n. h., Disyembre 18, 2009 habang itinatawid siya sa pagitan ng mga bilding ng DOJ at National Bureau of Investigation. Hindi raw sadya na parang bulkang Mayon ang galit ng isang photojournalist. Kahit mahigit 300 tauhan ng Philippine National Police at NBI ang alalay sa suspek, ayun nakalusot ang dunggol. Putok ang kanang kilay ng kawawang Dayunyor.
Hindi isyu kung may yagbols o wala ang dumidinig sa kaso laban sa partikular na magkaanak na Ampatuan. Nasa magkabilang hanay lang ng mga upuan sa iisang bus sina Judge Solis-Reyes at Cortez. Iwan sa garahe ang kasarian kung babae, lalaki, tibo o bading man ang isang alagad ng katarungan kapag may tinitimbang na kaso. Walang tatak ng kasarian ang tapang. Walang tatak ng kasarian ang dangal. Ang iginigiit ng mga katangiang ito ay ang pagpapakatao. Hindi isyu kung Muslim, o Kristyano ang relihiyon ng mga mangangandidato. Nasa magkabilang hanay lang ng mga simbahan ng iisang Diyos ang mga Ampatuan, Mangudadatu, 30 mamamahayag at damay na mga sibilyan. Iwan sa altar ng dasal ang partido ng mga pulitiko at botante kapag nagsusulat sa balota. Hindi namamarkahan ng indelible ink ang kaluluwa at karapatan ng mamamayan. Ang iginigiit ng mga aspetong ito ay ang pagpapakatao. Ang pagpapakatao ay naitatampok ng mga katangian na hindi pumipili ng kasarian. Naitatanghal ito ng aspetong higit pa sa uri ng relihiyon at kulay ng pulitika. Tapat sa propesyon si Atty. Sigfrid Fortun sa pag-aabugado sa angkan ng Ampatuan. Hindi nakakaawa ang suspek sa masaker nang dumugin siya. Hindi nakakaasar ang mga mamamahayag na myembro ng National Union of Journalists of the Philippines at National Press Club na dumumog sa kanya. Ang pinaggagalingan ng peligro ay ang karagkarag na sistemang pangkatarungan pati ang bulagsak na mga nakapwesto. At businang pinantulig nila ang digital na, "hello Garci!" mula sa busina-ng-karagkarag/
Unsaon Pagkaon sa Impyerno? ni Cindy Velasquez Sukara ang kahadlok sa init nga kaha Aron imong isula sa dukot nga panggoberno Ibutang sa imong plato samtang Naay mga yawa sa imong atubangan Kinamota ug usapa hangtod mabusog ka uban sa mga bala Hay...dili na uso ang tinidor ug Kutsara, mao na, kaon na lang diha. Kon ikaw mapul-an sa imong sud-an, Uy, ang kahadlok pwede baya silian Ania pa man sad ang hilaw nga paglaom Ug isawsaw lang sa bahaw nga kalinaw Ug kon ikaw mapaso, intawn Ayaw kalimot og pag-ampo
remain Vigilant in Fighting for genuine Democracy! Justice for the Victims of the ampatuan massacre! On this day, the birth of Andres Bonifacio who had lead a revolution that defended our country's freedom, democracy and sovereignty, the Concerned Artists of the Philippines (CAP) invokes the hero's unwavering strength and conviction, as we strongly condemn the massacre of 57 people in Ampatuan, Maguindanao last November 23, 2009. With all our hearts, we grieve with the families and friends of the victims and especially of the slain journalists, 34 heroes who, until the end, upheld and defended our freedom of speech and expression. With all our anger, we hold the US puppet Arroyo regime responsible for the coddling of terrorist politicians and lambasting the democracy. With the kind of fascism that Gloria Macapagal-Arroyo's regime upholds, political repression and state perpetrated violence had become policies for maintaining a moribund system that promote the most brutal acts of human rights violations. She had repeatedly disregarded our nations safety and sovereignty by kowtowing to
US imperialist "war on terror" by augmenting to the already worse state of militarization in the country, through the Visiting Forces Agreement. Along with Oplan Bantay Laya 2, this regime continually wreaks fear amongst its people by harassing, abducting, and killing journalists, activists and other voices of dissent. The Philippines is now the most dangerous country for journalists, next to Iraq. The Ampatuan Massacre does not swerve from this regimes rule of violence. Clearly, Gloria Macapagal-Arroyo didn't only permit warlordism to thrive in the countryside - to be specific, almost a battalion-large private army which excludes the clan's use of the AFP and PNP paramilitary units like Civilian Armed Forces Geographical Units (CAFGU) and Civilian Volunteer Organization (CVO) - she is also bent on protecting these warlords - her allies. As freedom of speech and expression stands as the gauge of a genuine democracy, so too has the US-Arroyo administration claims as "defenders of freedom and democracy" and "anti-terrorists" stands as the gauge to their continuing repression and attack on democracy itself. With the 2010 elections looming in the horizon, violence is certainly to escalate. Its grim face is already branded on the gates of democracy. But we must face it militancy and a commitment to changing our society for the better. Those who would sacrifice their freedom for their safety will find they inherit neither. Let not the lives of those who have sacrificed their safety for our freedom be in vain. The Concerned Artists of the Philippines calls on all artists, journalists and all the people to join in our continuing struggle for genuine democracy. END IMPUNITY! JUSTICE FOR THE VICTIMS OF THE AMPATUAN MASSACRE! STOP WARLORDISM! DISARM PRIVATE ARMIES! STOP STATE REPRESSION AND POLITICAL KILLINGS! OUST GMA! FIGHT FOR GENUINE DEMOCRACY! CONCERNED ARTISTS OF THE PHILIPPINES November 30, 2009
Gloria Teodoro holding the Press ID of her husband Andy Teodoro, Bureau Chief of Central Mindanao Inquirer. Murdered on November 23, 2009.
ang mga nag-ambag Si Arbeen Acuña ay nasa staff ng UPLB Perspective at kasapi ng Kar- Ma (Kartunista at Manunulat) Kolektib. Ipinanganak at lumaki si John Marc C. Acut, 22, sa Cagayan de Oro City, ngunit kasalukuyang naninirahan sa Butuan City. Naging fellow siya ng unang xavier University Creative Writing Workshop, gayun- din ng ikawalong IYAS Creative Writing Workshop ng University of St. La Salle. Dati siyang editor ng xavier University-Ateneo de Cagayan Literary Circle, ang bumuo ng Bituon, ang naging opisyal na folio ng xavier University sa taong 2008 kung saan isinama ang mga gawa ng ilang prominenteng manunulat ng Northern Mindanao. Dati siyang secretary-general ng College Editors Guild of the Philippines-Cagayan de Oro City at Misamis Oriental. Kasapi ng Tag-Ani Performing Arts Society si Maryjane Alejo. Ang Kislap Alitaptap ay tunay na pangalan - hindi nom de guerre, o nom de plume - ng isang kasapi ng Concerned Artists of the Philippines. Si Louise Vincent B. Amante ay mag-aaral ng MA Araling Pilipino (Pa- nitikan at Pelikula) sa Kolehiyo ng Arte at Literatura sa UP Diliman. Nag-ambag siya ng ilang tula't artikulo sa Pinoy Weekly at Bulat- Lecturer siya ng Filipino sa Don Bosco Technical College at Rizal Technological University sa Mandaluyong City. Nakatira siya sa Binangonan, Rizal. Kalahating Ilukano at kalahating Bisaya si Angelo Ancheta, na nag- aral sa Manila Science High School at Unibersidad ng Pilipinas. Si Mark Angeles ay dating vice president for Luzon ng College Editors Guild of the Philippines. Ilan sa kanyang mga tula ay lumabas na sa Sun- day Inquirer Magazine, Philippine Graphic at Philippines Free Press.
Si Maria Baleriz ay hindi nakapagpasa ng kanyang bionote para sa seksiyong ito. Dating patnugot ng pahinang pang-overseas Filipino worker (OFW) at internasyonal ng Pinoy Weekly si Noel Sales Barcelona. Naging pub- lic information officer din siya ng pambansang sentro ng mga kawani ng gobyerno, ang Confederation for Unity, Recognition and Advance- ment of Government Employees o Courage. Premyadong makata at kuwentista, ginawaran siya Kagawaran ng Filipinolohiya ng Poli- teknikong Unibersidad ng Pilipinas (PUP) ng pagkilala bilang "Maka- tang Mag-aaral ng Taon" noong 2002. Noong taon ding iyon, nakamit niya ang Ikalawang Gantimpala sa Patimpalak Panulaan ng Pandayan ng mga Literaturang Pilipino, Inc. (Pandaylipi, Ink.), sa okasyon ng ika-25 anibesaryo nito. Isa siya sa pinalad na maging finalist sa Ka- buwanan Poetry Competition nitong Abril, 2008; at noong Hulyo 29, binasa sa buong mundo, sa pamamagitan ng Internet, ang kanyang kuwentong nalathala sa ang Bote, Dyaryo, Bakal. Dahil dito, ginawaran siya ng Certificate of Literary Achievement ng mga Pilipino-Australiyano sa Brisbane, Au. Propesyunal na tagapaturo ng pamahayagan (journalism) at panitikan, naging panauhin siyang tagapagsalita sa iba't ibang paaralan at kolehiyo rito sa Maynila at sa karatig lalawigan ng Rizal. Bukod sa Pinoy Weekly, nagsusulat din siya sa investigative news magazine na PINAS (The Filipino's Global Newspaper) na may sirkulasyon sa 19 na bansa sa Asya, Europa at America Norte, Dateline Philippines, Philippines Graphic News- weekly Magazine,CBCP News, The American Chronicle, at Philippine Times. Noong 2007, naging kolumnista nang ngayon ay sarado nang Punto!, isang tabloid sa Filipino. Trevor Batten is a British pioneer computer artist/programmer notori- ous in some circles. After living many years in the Netherlands he is currently a "cultural refugee" living and working in the Philippines.
Si Diana Galaura Cabote ay kasalukuyang tinatapos ang kurso niyang Doctor of Fine Arts in Creative Writing sa DLSU Manila. Nagtu- turo siya ng literatura sa UE-Caloocan. Aktibo siyang organisador sa hanay ng kabataan at mga guro. Aktibong kasapi ng Tutok Karapatan si Jef Carnay. Bukod sa pagig- ing makata, visual artist din siya at musikero. Si Rustum Casia ang tagapagtatag ng Kilometer 64 Poetry Collective. Hindi siya nanonood ng Wowowee. Maureen Gaddi dela Cruz is a law student at the University of the Phil- ippines. She is a member of the National Union of People's Lawyers. Kiri Lluch Dalena is an artist and cultural worker. She currently lives and resides in Quezon City. Si Francis Murillo Emralino (Ang M. V.) ay tisis-estudyante ng pisika sa Unibersidad ng Pilipinas-Los Baños. Tubong San Pablo de los Montes, ngayo'y ginugugol niya ang panahon sa Ba'i, sa paanan ng maalamat na bundok ng Maquiling habang nagtatangkang linangin ang kaniyang pagsusulat at pagguhit at pag-ibayuhin ang kaalaman sa pilosopikal- pagkilos na eksistensyalismo, kasaysayan, at matematika. Si Dennis Espada ay isang manunulat mula sa Laguna. Mang-aawit, kompositor at songwriter, marami nang binuo at pina- munuang grupo ng mga musikero si Danny Fabella. Sa kasalukuyan ay aktibo siya sa mga grupong People's Chorale at Sining Bulosan. Kasapi siya ng Migrante International. Si Rom Factolerin ay animator, artist, writer ng short stories, ebooks and web content
namulat at kumilos bilang manggagawang pangkultura mula pa noong 1990. Nagsimula sa teatro sa palihan ni Ishmael Bernal, nag- ing miyembro ng Sining MMR at Bugkos. Sa ngayon ay nagtatraba- ho siya bilang freelance writer at artist. Tumitipa siya ng gitara at umiihip ng harmonica bilang libangan. Richard R. Gappi, former president and now adviser/public relations officer of the Neo-Angono Artists Collective, former Officer-in- Charge of the Municipal Tourism, Culture and the Arts Office, and now the Information Officer of the Municipality of Angono, Rizal, earned his AB Philippine Studies degree (major in Political Science and History) from UP Diliman. A poet and journalist, Mr. Gappi is the former editor in chief of Manila East Watch (the weekly newspa- per of the people of Rizal province). He was a fellow on poetry dur- ing the 1996 UP National Writers Workshop and won 3rd prize in the 1999 Poet of the Year contest sponsored by the National Language Commission. He has released his first book of poetry titled "Sala sa Saysay" published by the National Commission for Culture and the Arts. As poet, Gappi has seen his poems published in various cam- pus literary folios nationwide and in online magazines and he has been consistent lecturer and speaker in various literary and journal- ism congress and workshops held in various parts of the country. Guro ng Filipino sa Colegio San Agustin-Makati si Jonathan Vergara Geronimo. Inaasam ni John Carlo S. Gloria na maging manunulat at edukador sa nalalapit na hinaharap. Si Lolito Go ay taga-Olongapo City, kung saan dati siyang tagapan- gulo ng Sangguniang Kabataan.
Estudyante sa UPLB si Roge Gonzales. Siya ang regional chairperson ng College Editors Guild of the Philippines sa Southern Tagalog. Si Severino Hermoso ay hindi nakapagpasa ng kanyang bionote para sa seksiyong ito. Ganito inilalarawa ni Sinta Isaac ang kanyang sarili: "Ako ay isang lumang communication arts student ng University of the East Calo- ocan. Simpleng babae na may komplikadong byuti. Mahilig magsu- lat tungkol sa dapithapon at ulan. Mahilig makipag-mental mastur- bation sa aking sarili at naghahanap ng isang hindi malilimutang orgasmo sa loob ng aking kaluluwa. Hilig ko ang kumuha ng larawan kaya naman ang trabaho ko'y isang simpleng kawani ng gobyerno sa Mandaluyong." Mahilig sa Facebook at Multiply si Pia Montalban. Mahilig sa mga tugtuging ska, reggae at Nirvana, pero hindi tumitira ng ganja, ma- syado daw kasing mahal, hanggang katol lang ang kaya niya ngayong dumadaan sa krisis pangekonomiya't panglipunan ang bansa. Si Francisco Arias Monteseña ay ipinanganak sa Majayjay, Laguna. Siya ay isang accountant sa isang pribadong kumpanya sa Makati City. Sa ngayon, siya ay aktibong kasapi ng LIRA (Linangan sa Ima- hen, Retorika at Anyo). Siya ay naging fellow sa 8th UST National Writers' Workshop, 8th Ateneo National Writers' Workshop at sa UP Likhaan Performance Poetry Workshop na itinaguyod ng British Council. Ang kanyang mga akda, kwento at tula ay nanalo na ng mga parangal. At nais makibahagi lagi sa mga daing ng bayan sa sariling paraan. Si Patrick Orquia ay isinilang sa Quezon City noong 1984 at lumaki sa Bulacan. Nagtapos sa kursong BS Computer Science sa Unibersidad
ng Pilipinas sa Diliman. Miyembro ng at mahilig siyang magsulat ng mga tula at maiikling kwento. Mahilig din siyang makinig sa mga lumang tugtugin, manood ng mga pelikulang may magandang kwento, at magbasa ng mga librong sinulat ni Bob Ong, Pol Medina Jr, Haruki Murakami, at Gabriel Garcia Marquez. Nagtapos ng AB Literature sa Mindanao State Univesity si Ayesha Osop. Kasalukuyan siyang nagtatrabaho sa Sykes Enterprises. Si Wilmor L. Pacay III ay kumukuha ng kursong BSE Filipino sa Pa- mantasang Normal ng Pilipinas (Philippine Normal University o PNU) na may specialization sa Campus Writing and Advising. Kasa- lukuyan rin siyang Literary Editor ng The Torch-PNU at AKLAS Lit- erary Foilio. Si Jujj Padin ay hindi nakapagpasa ng bionote para sa seksiyong ito. Ang piping walang kamay ay nom de plume ng isang aktibistang ma- dalas ding sumulat ng tula. Si M. J. Rafal ay masugid na contributor sa Isang educa- tion graduate mula sa Politeknikong Unibersidad ng Pilipinas, na sa kasalukuyan ay naghahanap ng trabaho. Mahilig siyang tumula at minsa'y nagsusulat ng maiikling kuwento. Si Alexander Martin Remollino ang pangkalahatang kalihim ng Ki- lometer 64 Poetry Collective. Noong 2008, isa siya sa mga naging finalist ng "Katext Mo sa Katotohanan", isang pampanulaang pat- impalak ng Filipinas Institute of Translation tungkol sa maanum- alyang kontratang NBN-ZTE. Ilan sa kanyang mga tula ang naisama na sa pinamatnugutang mga koleksiyon, at marami pa ang lumabas
sa mga website at magasin. Makailan na rin siyang naanyayahang maging tagapagsalita sa mga palihan tungkol sa panulaan. Bukod sa pagiging makata, isang ring freelance novelist si Aris Re- mollino. Kasalukuyan niyang pinagsisikapang tapusin na ang kan- yang kauna-unahang nobela. Si Ayesha Sarapuddin ay nasa staff ng UPLB Perspective at kasapi ng KarMa (Kartunista at Manunulat) Kolektib. Si Rey Tamayo Jr. ay isinilang sa bayan ng Jaro, Leyte noong 1981. Siya'y naging Editorial Assistant ng diaryong Tambuli at Believer Magazine na lumalabas sa mga piling lugar sa Maynila at karatig lugar nito. Naging news writer / researcher din siya sa UNTV 37 (Pampanga). Sa South Eastern College niya sinubukang kumuha ng kursong Bachelor of Arts. Ang ilan sa kaniyang mga akda ay nailatha- la sa Liwayway, Liyab, Ani Journal (CCP) at Philippine Graphic. Siya ay miyembro ng Kamakatahan Poets, Km 64, Tungkab Writers' Club, Nayon Photographers Club, National Union of Journalist of the Philippines (NUJP), Unyon ng mga Ma- nunulat sa Pilipinas (UMPIL), at naging fellow writer ng Linangan sa Imahen, Retorika at Anyo (LIRA) Workshop sa U.P. Diliman noong 2006. Sa kasalukuyan , siya ay Editorial Assistant ng fortnightly tab- loid (Magandang Balita newspaper). Si Amos Tarana ay kumakayod at nag-aaral sa Dubai, UAE at kabahagi ng Migrante International-United Arab Emirates. Siya rin ay kabah- agi ng at nagsusulat ng mga akda tungkol sa buhay na karanasan ng mga OFW sa Gitnang Silangan. Ang ilan sa kanyang mga akda ay makikita rin sa
Sa Eastern Samar 'pinanganak si Abet Umil. Natutong gumapang sa Makati, natutong magsalita sa Quezon City, naggreyd 1 sa Western Samar, naghayskul sa Bulacan at Pasay, nagkolehiyo sa Malabon. Pero nag-aaral pa rin sa UB-Unibersidad ng Buhay, jokjok pero hindi Bolante. Nasa hayskul nang mahilig sa pagsusulat. Unang nakapag-workshop sa Rio Alma Poetry Clinic noong Marso 1988. Pero bumaklas bandang Oktubre 1988 nang mapasahan ng impor- masyong kolaboreytor si Rio Alma sa mga proyekto ng diktadurya ni Ferdinand Marcos bago pa nag-snap election noong 1985. Saka nabarkada sa mga manunulat na nagreorganisa ng Galian sa Arte at Tula (post-Rio Alma) noong 1989. Muntik nang makapag-aral ng Malikhaing Pagsulat sa Departamento ng Filipino at Panitikang Pilipino sa Unibersidad ng Pilipinas noong 1995. Pero hindi natu- loy, nakitaan kasi ng ispat ang baga sa x-ray ng medical exam. Nang gumaling e, wala namang pangtwisyon. Cindy Velasquez joined the Cornelio Faigao Workshop in 2008. A fel- low in the 9th IYAS Creative Writing Workshop in 2009. She won the Jimmy Y. Balacuit Literary Award 1st Prize for poetry during the 16th National Iligan Writers Workshop. Currently, she teaches hu- manities and literature in the University of San Carlos in Cebu City.